title: La Patum

text: La Patumiin kuuluu myös sitä varten sävellettyä musiikkia, jota esittää juhlaorkesteri kaupungin kirkon rappusilla. Musiikki on sävelletty 1800- ja 1900-luvuilla. La Patumin nimi tulee juhlaa säestävän isorummun äänestä, joka varhaisempina aikoina oli ainoa juhlaan liittynyt musiikkiesitys.


title: Egadisaaret

text: Egadisaaret (, , ) on Italialle kuuluva saariryhmä Sisilian länsipuolella Välimerellä. Se koostuu pienistä saarista, joiden yhteispinta-ala 37,45 km². Egadisaaret kuuluvat hallinnollisesti Trapanin maakuntaan.


title: Egadisaaret

text: Saaret Favignana, Marettimo, Levanzo, Formica ja Maraone ovat keskellä Egadin meriluonnonsuojelualuetta, jonka pinta-ala on noin 54 000 hehtaaria. Levanzolta on löydetty esihistoriallisia luolamaalauksia.


title: Egadisaaret

text: Saarelaisten pääelinkeino on kalastus, mitä on heikentänyt ylikalastus.


title: Egadisaaret

text: Egadisaarten luona käyty meritaistelu 241 eaa. ratkaisi ensimmäisen puunilaissodan. Saarista tuli osa Italiaa vasta vuonna 1937, jota ennen saaret olivat yksityisomistuksessa.


title: Egadisaaret

text: Egadisaaret sijaitsevat noin kuuden kilometrin päässä Sisiliasta länteen. Kaikki saaret ovat vuoristoisia. Korkein kohta on Marettimon saarella sijaitseva Monte Falcone (686 m). Holoseenikaudella Välimeren ollessa matalampi Egadisaaret kuuluivat Sisilian saareen.


title: Egadisaaret

text: Egadisaaret ovat olleet monien kansojen vallan alla. Foinikialaisten kauppareitti kulki saariston ohitse, minkä takia osa heistä jäi saarille asumaan. Ensimmäisen puunilaissodan seurauksena Karthago menetti saaret roomalaisille 241 eaa., ja saman sodan aikana suuri joukko saarten foinikialaisista sai surmansa. Roomalainen kulttuuri vei hitaasti sijaa foinikialaisilta, mutta asuinluolista on löydetty puunilaista kirjoitusta joka on ajoitettu ensimmäiselle vuosisadalle. Länsi-Rooman tuhouduttua saariryhmä kuului gooteille, vandaaleille ja saraseeneille, kunnes normannit valloittivat Sisilian 1061-1091. Espanja pääsi saarilla valtaan pitkäksi ajaksi, kunnes velkaantumisensa takia Filip IV 1637 myi saaret. Espanjan vallan aikana tonnikalanpyynti alueella kasvoi mittavaksi. Florion suku osti saaret Pallavicinon suvulta vuonna 1874, ja hallinnoi niitä vuoteen 1937.


title: Egadisaaret

text: Egadisaarten mukaan on nimetty sylkikuoriaislaji "Malthinus egadiensis", joka löydettiin Marettimolta. Tavallisia lintulajeja ovat muuttohaukka, tuulihaukka ja vuorikotka.


title: Valkoailakki

text: Valkoailakki ("Silene latifolia" ssp. "alba", synonyymejä "S. pratensis", "S. alba", "Lychnis alba", "Lychnis vespertina" ja "Melandrium album"), on Euroopassa ja Suomessa yleinen valkokukkainen kuivan paikan kohokkikasvi.


title: Valkoailakki

text: Valkoailakki kasvaa 30–60 cm korkeaksi. Yläosastaan nystykarvainen ja tahmaton varsi on pysty ja haarova. Kasvin lehtien muoto vaihtelee puikeista puikean suikeisiin. Iltaisin aukeavat, heikkotuoksuiset kukat ovat kaksikotisia, eli heteet ja emit ovat eri yksilöissä. Kukan verhiö ja teriö ovat viisilehtisiä. Verhiö on ulkoverhiötön. Teriö on valkoinen ja lisäteriöllinen. Terälehtien lavat ovat melko syvään kaksihalkoisia, ja niiden liuskat ovat 3–6 mm leveitä. Valkoailakki kukkii Suomessa kesä-elokuussa. Hedelmä on kymmenliuskaisesti aukeava kota. Valkoailakki on yksi-, kaksi- tai lyhytikäinen monivuotinen kasvi.


title: Valkoailakki

text: Valkoailakki saattaa joskus risteytyä puna-ailakin ("S. dioica") kanssa. Risteymä on kantalajejaan kookkaampi ja vankempi. Kukat ovat tavallisesti vaaleanpunaisia tai vaalean violetinpunaisia.


title: Valkoailakki

text: Valkoailakkia tavataan koko Euroopassa lukuun ottamatta Portugalia, Espanjaa, entisen Jugoslavian aluetta, Kreikkaa ja Bulgariaa. Laji puuttuu myös aivan pohjoisimmasta Euroopasta. Levinneisyysalue jatkuu läpi Euroopan Keski-Aasiaan asti, ja edelleen satunnaisena Siperiaan saakka. Sitä tavataan satunnaisena myös Turkissa. Valkoailakki on levinnyt laajalle alueelle myös Pohjois-Amerikkaan, mutta on siellä ihmisen mukanaan tuoma tulokaslaji. Paikoitellen sitä tavataan myös Grönlannissa sekä myös Uudessa-Seelannissa ja Tasmaniassa.


title: Valkoailakki

text: Suomessa valkoailakki esiintyy harvinaisena koko maassa, varsinkin Etelä- ja Itä-Suomessa. Runsaimmillaan laji on maan itäosissa. Valkoailakki on Etelä-Lappia myöten vakiintunut uustulokas, pohjoisempana se on satunnaisempi uustulokas. Suomeen laji lienee levinnyt alun perin varsinkin venäläisen sotaväen ja viljan mukana. Myöhemmin laji on levinnyt muun muassa länsieurooppalaisen heinänsiemenen mukana.


title: Valkoailakki

text: Valkoailakki kasvaa erilaisissa ihmisen muovaamissa kulttuuriympäristöissä, kuten pellon- ja tienpientareilla, kuivilla niityillä, kedoilla, asumusten seinustoilla, satama-alueilla, joutomailla ja radanvarsilla.


title: Exposure of a Dream

text: Exposure of a Dream on yhdysvaltalaisen thrash metal -yhtyeen Megadethin toinen video, joka on julkaistu vuonna 1992. Se sisältää musiikkivideoita yhtyeen vuoden 1992 albumilta "Countdown to Extinction". Videon nimi on väännetty Megadethin kappaleen ”Foreclosure of a Dream” -nimestä. Kappale ”Go to Hell” julkaistiin myöhemmin vuoden 1995 EP-levyllä "Hidden Treasures".


title: BitTorrent (ohjelmisto)

text: BitTorrent on vertaisverkko-ohjelmisto, jota käytetään tiedostojen lähettämiseen ja lataamiseen BitTorrent-protokollan välityksellä. BitTorrent oli ensimmäinen protokollaa käyttävä asiakasohjelma. Kehittäjät kutsuvat sitä usein nimellä Mainline ("keskeinen", "merkittävä") tähdentäen sen virallista lähdettä. Ohjelmiston versiosta 6.0 lähtien BitTorrent-asiakas on ollut vain uudelleennimetty versio µTorrentista. Tämän vuoksi se ei ole enää avointa lähdekoodia ja on saatavilla vain Microsoft Windowsille. Linux-käyttäjät voivat käyttää viimeisintä avoimen lähdekoodin 5.x-versiota. OS X -versio on paljon vanhempi ja ominaisuuksiltaan rajoittunut.


title: BitTorrent (ohjelmisto)

text: Ohjelmoija Bram Cohen suunnitteli protokollan huhtikuussa 2001 ja julkaisi ensimmäisen toteutuksen BitTorrent-asiakasohjelmasta 2. heinäkuuta 2001. Sitä ylläpitää nyt Cohenin yhtiö BitTorrent, Inc.


title: BitTorrent (ohjelmisto)

text: BitTorrent oli ohjelmoitu Pythonilla ja oli vapaa ohjelmisto. Versio 3.4.2 ja sitä aiemmat versiot julkaistiin MIT-lisenssin alaisuudessa. 4.x- ja 5.x-versioiden lähdekoodi julkaistiin BitTorrent Open Source License-lisenssillä. Versiot 4.0 ja 5.3 uudelleenjulkaistiin GPL-lisenssillä.


title: BitTorrent (ohjelmisto)

text: BitTorrent Inc. nimesi 4.20-version "Allegroksi" viittauksena yhtiön protokollaan kehittämiin laajennuksiin, jotka paransivat latausnopeutta ja antoivat internet-palveluntarjoajille mahdollisuuden hallinnoida BitTorrent-verkkoliikennettä.


title: BitTorrent (ohjelmisto)

text: 6.0-versiosta lähtien BitTorrent-asiakasohjelma on ollut uudelleennimetty versio µTorrentista. Tämän vuoksi ohjelmisto ei ole enää avointa lähdekoodia.


title: Origin (ohjelmisto)

text: Origin (aiemmin EA Download Manager (EADM)) on digitaalinen jakeluohjelmisto Electronic Artsilta, jolla käyttäjä voi ostaa pelejä internetistä Microsoft Windows:ille, OS X:lle, mobiilialustoille sekä pelikonsoleille. Käyttäen Origin clientia (aiemmin EA Download Manager, EA Downloader and EA Link) asiakas voi ladata ostamansa pelit milloin tahansa tietokoneelleen. Ohjelmisto myös päivittää asennetut pelit automaattisesti internet-yhteyden ollessa käytössä. Origin on ollut saatavilla myös Mac-tietokoneille 8.2.2013 alkaen. Origin sisältää DRM-järjestelmän.


title: Origin (ohjelmisto)

text: Originissa on sosiaalisia ominaisuuksia kuten profiilinhallinta ja kaverilista, jossa chat-ominaisuus ja suora kaverin peleihin liittymismahdollisuus. Origin mahdollistaa myös pelivideon reaaliaikaisen lähettämisen Twitch-palveluun ja pelikokoelman jakamisen kavereille sekä integraation yhteisöpalveluiden kanssa, kuten Facebook, Xbox Live, PlayStation Network, ja Nintendo Network.


title: Origin (ohjelmisto)

text: Electronic Arts ilmoitti että se tahtoo Originin kilpailevan Valven Steam-palvelun kanssa. Tämän vuoksi EA halusi kehittää Originiin maaliskuun loppuun mennessä 2012 pilveen tallentuvat pelitallennukset, automaattisen pelien päivittämisen, saavutukset ja palkinnot sekä useiden alustojen tuen.


title: Origin (ohjelmisto)

text: Originin julkaisun jälkeen palvelu on saanut kritiikkiä EA:n käytäntöjen vuoksi. EA on mm. poistanut sääntöjä rikkovia pelitilejä ja sitä on epäilty käyttäjän tietokoneen käytön vakoilemisesta. Origin-käyttäjät tunnistautuvat heidän omalla Origin-tilillään (aiemmin EA tili). Käyttämätön tili voidaan poistaa, jos sillä ei ole ostettuja pelejä ja se on ollut käyttämättä yli 24 kuukautta. EA:n mukaan helmikuuhun 2012 mennessä Origin oli asennettu 9,3 miljoonan käyttäjän koneelle ja oli tuottanut 100 miljoonaa dollaria liikevaihtoa.


title: Origin (ohjelmisto)

text: Origin-kauppa mahdollistaa pelien ostamisen täydellä tai alennetulla hinnalla EA:n ja monen muun pelinkehittäjän tarjonnasta. Kaupassa on myyty digijakelun lisäksi myös fyysisiä kopioita ja sieltä on voinut ainakin väliaikaisesti tilata PC- ja Mac-pelien lisäksi myös pelejä pelikonsoleille. Ostettu peliohjelmisto ja sen lisenssi liitetään oston yhteydessä välittömästi sisäänkirjautuneeseen Origin-tiliin. Pelin lisenssin voi siirtää omalta tililtään toiselle soittamalla EA:n puhelinpalveluun. Peli poistetaan vanhalta tililtä ja asiakkaalle annetaan uusi CD-key.


title: Origin (ohjelmisto)

text: Origin takaa digitaalisesti ostetun pelin ladattavissa olon ikuisesti. Pelin voi ladata tilillään niin monta kertaa kuin haluaa.


title: Origin (ohjelmisto)

text: EA on pyrkinyt painostamaan kuluttajia käyttämään Originia vaatimalla, että sen uudet pelijulkaisut, kuten suositut Battlefield-pelit, on rekisteröitävä Origin-tilille ja clientilla, vaikka pelin ostaisikin fyysisenä kopiona. Tällöin pelin peliavain eli CD-key syötetään Origin clientiin ja se rekisteröityy sisäänkirjautuneelle tilille. Fyysisellä myyntipakkauksella ja levykkeillä ei tee tämän jälkeen enää mitään, sillä pelin voi uudelleenladata Originista. Pelien rekisteröinti Origin-tilille onnistuu vuoden 2009 jälkeen julkaistuille peleille. Vanhempien pelien kohdalla täytyy olla yhteydessä asiakaspalveluun.


title: Origin (ohjelmisto)

text: Origin client ohjelmisto on itsestään päivittyvä ohjelmisto, joka antaa käyttäjän ladata pelejä, laajennusosia, peliesineitä ja booster-pakkauksia sekä pelien päivityksiä EA:lta. Clientissa näkyy pelille ostetut lisäsisällöt. Ominaisuuksiltaan Origin on suunniteltu muistuttamaan kilpailijaansa Steamiä. Origin In Game -toiminto voidaan kytkeä pois päältä. Ohjelmassa on chat-toiminnot, kaverilistat sekä ryhmächat (versiosta 9.3 alkaen). Ohjelman ja latauksien suorituskykyä on kehitetty päivityksillä.


title: Origin (ohjelmisto)

text: Electronic Arts suunnittelee julkaisevansa Origin alustan myös mobiililaitteille (kuten iOS laitteille) ja saavutukset voi synkronoida molempien alustojen yli. Scrabble Network sulautetaan osaksi Origin Mobilea. Palvelut ovat ilmaisia käyttää.


title: Origin (ohjelmisto)

text: EA Downloader julkaistiin vuoden 2005 loppupuolella. Se korvattiin EA Link palvelulla marraskuussa 2006, joka toi trailereiden, demoversioiden ja erikoissisältöjen jakelun palveluun. Syyskuussa 2007, se jälleen korvattiin kahden ohjelmiston yhdistelmällä, julkaistiin EA Store ja EA Download Manager. Pelit ostettiin EA Store websivustolta ja ne olivat ladattavissa EADM clientilla. Pelit jotka ostettiin EA Linkistä olivat ladattavissa myös EA Download Managerilla. Kauppa ja client uudelleenavattiin Origin nimellä 3. kesäkuuta 2011.


title: Origin (ohjelmisto)

text: Digitaalisen jakelun ohjelmistoa käytettiin ensi kertaa toimittamaan pelaajille "Battlefield 2: Special Forces" laajennusosa, ja tämän jälkeen suurin osa EA:n peleistä. Suurin julkaisu ohjelmistolla oli "Spore Creature Creator".


title: Origin (ohjelmisto)

text: EA hankki Origin tuotemerkin, kun se osti Origin Systemsin vuonna 1992. Origin Systems oli suuri pelistudio 1980- ja 1990-luvuilla. Se tunnettiin parhaimmin peleistään "Ultima", "Wing Commander "ja "Crusader" pelisarjoissa.


title: Origin (ohjelmisto)

text: Pian Origin-alustan julkaisun jälkeen, "Crysis 2" vedettiin myynnistä Steamistä ja se ilmestyi EA:n kotisivuille "only on Origin" eli "vain Originille" -mainoslauseella , vaikka se yhä pysyi muilla digijakelualustoilla. Pelin jo ostaneet pystyivät yhä lataamaan ostamansa EA pelit Steamistä, mutta niiden myynti lakkautettiin. EA sittemmin kertoi lausunnossaan, että Valve poisti "Crysis 2:n" asetettujen "liiketoimintaehtojen" vuoksi ja että "tämä ei ollut EA:n päätös tai minkään EA:n toimen seuraus."


title: Origin (ohjelmisto)

text: Tämän jälkeen, "Crysis 2: Maximum Edition" (uudelleenjulkaisu "Crysis 2:sta" kaikkine lisäosineen) on julkaistu Steamissä, mikä tukee EA:n kertomusta siitä, että "Crysis 2" vedettiin myynnistä DLC rajoitteiden vuoksi. "", joka julkaistiin myös alussa vain "only on Origin" mainoslauseella (mutta oli myös Steamin ohella muissa palveluissa), on myös myöhemmin ilmestynyt takaisin Steamiin. EA on vahvistanut että "Battlefield 3" ei ole tarjolla Steamissä, vaikkakin peli on myynnissä muissa Originin ulkopuolisissa palveluissa kuten GameFly, Green Man Gaming ja GamersGate.


title: HMS Brocklesby (L42)

text: HMS Brocklesby (viirinumero L42) oli Britannian Kuninkaallisen laivaston Hunt-luokan tyypin I saattuehävittäjä, joka palveli toisessa maailmansodassa.


title: HMS Brocklesby (L42)

text: Alus tilattiin 4. syyskuuta 1939 Cammell Lairdilta Birkenheadistä osana vuoden 1939 hätäohjelmaa. Sen köli laskettiin 18. marraskuuta työnumerolla J3561 ja alus laskettiin vesille 30. syyskuuta 1940. Alus valmistui 9. huhtikuuta 1941.


title: HMS Brocklesby (L42)

text: "HMS Brocklesby" liitettiin palvelukseen otettaessa 15. Hävittäjälaivueeseen, johon se liittyi kesäkuussa Portsmouthissa koeajojen, varustamisen sekä koulutuksen päätyttyä. Alus suojasi vuoden 1941 lopun laivueen mukana Kanaalin rannikon saattueita sekä valvoi merialueen liikennettä.


title: HMS Brocklesby (L42)

text: "HMS Brocklesby" joutui 20. maaliskuuta 1942 ilmahyökkäyksen maaliksi suojatessaan saattuetta Trevose Headin edustalla. Alus oli 28. maaliskuuta suojaamassa St. Nazaireen hyökänneitä kommandojoukkoja (operaatio Chariot). Se joutui seuraavana päivänä ilmahyökkäykseen ollessaan suojaamassa St. Nazairesta palaavia joukkoja. Operaatiosta vapauduttuaan alus palasi saattueiden suojaksi.


title: HMS Brocklesby (L42)

text: Alus määrättiin elokuussa Dieppeen tehtävään iskuun suojaamaan ryhmän 4 aluksia sekä osallistumaan hyökkäystä edeltäneisiin harjoituksiin (operaatio Jubilee). Se lähti 18. elokuuta Dieppeen suojaten ryhmää neljä kuljettaneita aluksia Puolan merivoimien hävittäjän "ORP Slazakin" kanssa. Seuraavana päivänä tukiessaan maihinnousua Pourvillen edustalla olleelle Greek rannalle alus joutui rannikkotykistön tuleen kärsien vaurioita. Alus pelasti Saksan laivaston troolarilta "UJ1404" 23 eloonjäänyttä. Alus lähti 20. elokuuta paluumatkalle suojaten palaavia joukkoja Portsmouthiin, jossa se siirrettiin seuraavana päivänä telakalle korjattavaksi.


title: HMS Brocklesby (L42)

text: Alus palasi lokakuussa telakalta. Se kuului 11. lokakuuta Force B:hen estettäessä Saksan laivaston kaapparin "Kometin" pääsy Kanaalista Atlantille. "HMS Brocklesby" suojasi moottoritorpedoveneitä, jotka lopulta upottivat kaapparin. Alusten kohdatessa "HMS Brocklesby" joutui vetäytymään jouduttuaan rannikkotykistön tuleen. Operaatiosta vapauduttuaan alus palasi saattueiden suojaksi.


title: HMS Brocklesby (L42)

text: Alus taisteli 12. joulukuuta "HMS Eskdalen" kanssa saksalaista rannikkosaattuetta vastaan Dieppen edustalla, jolloin se kärsi vaurioita. Alus siirrettiin 14. joulukuuta telakalle, mistä se palasi 20. joulukuuta palvelukseen.


title: HMS Brocklesby (L42)

text: "HMS Brocklesby" määrättiin tammikuussa 1943 Välimerelle. Alus matkasi helmikuussa Gibraltarille liittyäkseen 57. Hävittäjäviirikköön suojaamaan saattueita. Alus suojasi viirikön mukana läntisen Välimeren ja Gibraltarin salmen saattueita.


title: HMS Brocklesby (L42)

text: Alus määrättiin heinäkuussa Sisilian maihinnousun Itäisen tukiryhmän Saattajaryhmä U:hun tukemaan brittijoukkojen toiminta-alueelle. Alus matkasi viirikön mukana Algeriin, josta se lähti 7. heinäkuuta saattueen suojana merelle. Alus erkani seuraavana päivänä saattueesta Maltalle, jossa se liittyi saattajaryhmäänsä.


title: HMS Brocklesby (L42)

text: Alus suojasi 9. heinäkuuta saattuetta SBF2 Bark Southiin. Sille nousi 12. heinäkuuta brittiosaston merivoimien komentaja amiraali Sir Bertram Ramsay, liittoutuneiden komentaja kenraali Dwight Eisenhower sekä brittien maavoimien komentaja kenraali Bernard Montgomery.


title: HMS Brocklesby (L42)

text: Alus oli 16. heinäkuuta tulitukitehtävässä ja partioimassa rannikon edustalla. Se suojasi 11. elokuuta monitori "HMS Robertsia" tulitettaessa Taorminan junarataa sekä tieverkostoa.


title: HMS Brocklesby (L42)

text: Alus taisteli 22. elokuuta Anconan edustalla Saksan laivaston E-veneitä vastaan. Se määrättiin 25. elokuuta Salernon maihinnousuun osana 21. Hävittäjälaivuetta. Alus valmistautui tehtäväänsä laivueen mukana.


title: HMS Brocklesby (L42)

text: Alus siirtyi syyskuussa Tripoliin suojatakseen saattueita. Se suojasi 5. syyskuuta Salernoon saattueen TSM1, mistä alus erkani 9. syyskuuta saavuttuaan määränpäähän. Alus siirrettiin tulitukiosastoon sekä suojaamaan sillanpäätä. Seuraavana päivänä se suojasi jälleen saattueita.


title: HMS Brocklesby (L42)

text: "HMS Brocklesby" siirrettiin lokakuussa Adrianmerelle. Alus tulitti Barin satamaa Dubrovnikin eteläpuolella yhdessä "HMS Wheatlandin" kanssa. Se tulitti 3. joulukuuta Saksan laivaston tukikohtaa Lussinpicolon saarella "HMS Quantockin" ja "HMS Wiltonin" kanssa.


title: HMS Brocklesby (L42)

text: "HMS Brocklesby" palveli vuoden 1944 Adrianmerellä, jossa se tuki maajoukkojen operaatioita sekä taisteli E-veneitä vastaan suojatessaan saattueita.


title: HMS Brocklesby (L42)

text: "HMS Brocklesby" määrättiin tammikuussa 1945 Harwichiin 16. Hävittäjälaivueeseen. Alus lähti 5. helmikuuta kotimaahan "HMS Wiltonin" ja "HMS Quantockin" kanssa. Se liittyi 12. helmikuuta laivueeseensa suojaamaan rannikkosaattueita.


title: HMS Brocklesby (L42)

text: Alus osallistui 6. toukokuuta takaisinvaltausoperaatioihin. Se matkasi 12. toukokuuta "HMS Southdownin" kanssa Cuxhaveniin ja edelleen Wilhelmshaveniin.


title: HMS Brocklesby (L42)

text: Alus määrättiin kesäkuussa ilmavoimien maalialukseksi, mihin tehtävään se muutettiin Portsmouthissa. Telakalta päästyään alus sijoitettiin Rosythiin, mitä tukikohtana käyttäen se oli Pohjanmerellä maalilaivana.


title: HMS Brocklesby (L42)

text: Alus poistettiin 1. toukokuuta 1946 palveluksesta ja se sijoitettiin Portsmouthin reserviin. Alus makasi ankkurissa, kunnes se 1951 siirrettiin Portlandiin kunnostettavaksi sekä muutettavaksi kaikuluotaimen koealukseksi. Telakalta valmistuttuaan alus liittyi 2. koulutuslaivueeseen, missä se palveli koe- ja tutkimuskäytössä alistettuna vedenalaistenaseidentutkimusosastolle.


title: HMS Brocklesby (L42)

text: Alus poistettiin palveluksesta kesäkuussa 1963, jolloin se oli viimeinen Hunt-luokan alus. Alus myytiin 21. lokakuuta 1968 romutettavaksi BISCOlle, joka siirsi työn Shipbreaking Industriesille. Alus saapui hinattuna romuttamolle 28. lokakuuta.


title: Laitilan vaakuna

text: Laitilan vaakuna on Laitilan kaupungin tunnus. Vaakunan aihe viittaa pitäjän kananhoidostaan ja puutyötaidoistaan saamaan kuuluisuuteen.


title: Laitilan vaakuna

text: Vaakunan selitys on ”punaisessa kentässä hopeinen, kultavaruksinen kukko pidellen oikeassa jalassaan hopeista kovelia.” Vaakunan on suunnitellut Ahti Hammar, ja Laitilan kunnanvaltuusto hyväksyi sen kokouksessaan 27. joulukuuta 1960. Sisäasiainministeriö vahvisti vaakunan käyttöön 26. kesäkuuta 1961.


title: Aimo Leikas

text: Aimo Leikas (12. toukokuuta 1947 Haukivuori – 3. syyskuuta 1976 Hartola) oli suomalainen esiintyvä taiteilija, joka esitti hypnoosinumeroita, illuusioesityksiä, tasapainoilua, erilaisia kahleista vapautumisesityksiä sekä hengenvaarallisia giljotiini-, hirttäytymis- ja venäläisen ruletin esityksiä.


title: Aimo Leikas

text: Leikas kuoli tapaturmaisesti 29-vuotiaana esiintyessään Hartolan markkinoilla. Venäläisen ruletin aikana hänen aseeseensa tuli tekninen vika ja Leikas ampui itseään ohimoon kauhistuneen yleisön edessä.


title: HMS Brocklesby

text: HMS Brocklesby on ollut kolmen Britannian Kuninkaallisen laivaston aluksen nimenä.


title: Jukatekin viittomakieli

text: Jukatekin viittomakieli on jukatekia puhuvien mayojen keskuudessa Jukatanin niemimaalla Meksikossa syntynyt viittomakieli, jolla on noin 400–500 puhujaa. Kielen puhujat ovat keskittyneet pohjoiseen Quintana Roohon. Guatemalasta on tieto viittomakielen puhujasta, jonka viittomat muistuttavat jukatekin viittomia. Kielen puhujat asuvat eristyksissä olevissa kylissä, joista kaksi sijaitsee Oxkutzcabissa, neljä Xyatilissa ja yksi Carillo Puertossa. Viittomakielen puhujat eivät ymmärrä muualla Meksikossa puhuttua viittomakieltä. Kieltä käyttävät pääasiallisesti kuurot, eivätkä sen käyttäjät enimmäkseen osaa muita viittomakieliä. Kuulevien kielen osaajien määrää ei tiedetä, mutta heitä voi olla esimerkiksi kuurojen kanssa avioituneiden tai näiden lasten keskuudessa.


title: Jukatekin viittomakieli

text: Kielen ”löysivät” Robert Johnson ja Carol Erting Gallaudetin yliopistosta vuonna 1987. He tutkivat viittomakieltä ja sen puhujien sopeutumista paikallisiin oloihin. He havaitsivat, että kyseessä on oma kielensä ja että sen puhujat ovat sopeutuneet ympäristöönsä hyvin. Kielestä on tehty laaja kirjoitettu ja videoitu sanasto.


title: Großer Plöner See

text: Großer Plöner See on järvi Schleswig-Holsteinin osavaltiossa Pohjois-Saksassa. Se on pinta-alaltaan noin 30 neliökilometriä ja kooltaan osavaltion suurin. Schwentine on tärkein järven läpi virtaava joki.


title: Großer Plöner See

text: Järven pinta-ala on 29,97 neliökilometriä ja maksimisyvyys noin 58 metriä. Se on Schleswig-Holsteinin osavaltion suurin järvi. Järven keskisyvyys on 13,54 metriä, ja se sijaitsee kokonaisuudessaan Holsteinische Schweizin luonnonpuiston alueella. Järven vedenpinta oli holoseenikauden alussa noin 15–18 metriä nykyistä korkeammalla, ja se peitti lähialueiden järvet joiden läpi Schentine-joki virtaa nykyään.


title: Großer Plöner See

text: Järven pohjoisrannalla sijaitsee hieman alle 13 000 asukkaan Plön. Muita järven rannalla sijaitsevia asutuskeskuksia ovat Ascheberg, Bosau, Dersau ja Nehmten.


title: Großer Plöner See

text: Järvessä on yhteensä noin 20 saarta. Järvi ja sitä ympäröivä alue ovat suosittua loma-aluetta läheisten metropolialueiden asukkaiden keskuudessa, ja sen rannoilla sijaitsee useita kylpylöitä sekä leirintäalueita.


title: Lapinlinnunsilmä

text: Lapinlinnunsilmä ("Chrysosplenium tetrandrum", syn. "C. alternifolium" ssp. "tetrandrum") on monivuotinen, pienikokoinen arktisten alueiden kasvi.


title: Lapinlinnunsilmä

text: Lapinlinnunsilmä kasvaa 5–8 senttimetriä korkeaksi. Lehdet ovat ruodillisia, muodoltaan munuaismaisia ja ehyt- tai nyhälaitaisia. Aluslehdet ovat noin yhden senttimetrin levyisiä ja kaljuja. Kukkien tukilehdet ovat kapeatyvisiä. Kukinto on päätteinen huiskilo, jonka ylälehdet ovat tavallisesti kellanvihreitä. Kukat ovat pienikokoisia ja väriltään kellanvihreitä. Kukasta puuttuu teriö. Kukan verhiö on nelilehtinen, lukuun ottamatta keskimmäistä kukkaa, jossa verhiö on viisilehtinen. Lapinlinnunsilmä kukkii Suomessa touko-heinäkuussa. Kasvin siemenet ovat väriltään punaisia.


title: Lapinlinnunsilmä

text: Lapinlinnunsilmä muistuttaa paljon lähilajiaan kevätlinnunsilmää ("C. alternifolium"), mutta lajit eivät kasva samoilla alueilla. Aikaisemmin lapinlinnunsilmää pidettiin kevätlinnunsilmän alalajina.


title: Lapinlinnunsilmä

text: Lapinlinnunsilmää tavataan suurimmassa osassa maapallon pohjoisilla arktisilla alueilla. Yhtenäinen esiintymisvyöhyke ulottuu Pohjois-Siperiasta Alaskaan ja Pohjois-Kanadaan. Norjan, Ruotsin ja Suomen pohjoisosissa on tästä alueesta oleva erillinen esiintymä. Lisäksi lajia tavataan Grönlannissa ja Huippuvuorilla. Suomessa lapinlinnunsilmää kasvaa Keski- ja Pohjois-Lapissa, paikoitellen runsaanakin. Lajista on lisäksi vastikään löytetty yksittäinen esiintymä kaukana lajin varsinaisesta esiintymisalueesta Etelä-Karjalasta Venäjän rajan tuntumasta.


title: Lapinlinnunsilmä

text: Lapinlinnunsilmää esiintyy pohjoisen kosteilla kasvupaikoilla, kuten puronvarsien ja lähteikköjen märissä sammalikoissa. Joskus sitä tavataan myös ojissa.


title: Insomnia (Megadethin kappale)

text: Insomnia on metalliyhtye Megadethin kolmas ja viimeinen singlelohkaisu yhtyeen kahdeksannelta studioalbumilta Risk. Kappale ylti sijalle 26 Billboardin Mainstream Rock Tracks -listalla.


title: Lavian vaakuna

text: Lavian vaakuna oli Lavian kunnan tunnus ja puhuva vaakuna viitaten kunnan nimeen (lavia, lavea).


title: Lavian vaakuna

text: Vaakuna on erittäin yksinkertainen ja sen selitys on ”sini-hopeakatkoinen kilpi.” Vaakunan on suunnitellut Ahti Hammar, ja Lavian kunnanvaltuusto hyväksyi sen kokouksessaan 17. tammikuuta 1955. Sisäasiainministeriö vahvisti vaakunan käyttöön 15. maaliskuuta samana vuonna. Vaakuna jäi epäviralliseksi kotiseutuvaakunaksi 2015, kun Lavia liittyi Porin kaupunkiin. Vaakunan käyttö- ja omistusoikeudet on siirretty kotiseutuyhdistys Lavia-Seuralle 2015 alusta.


title: Louis Pasteurin muotokuva

text: Louis Pasteurin muotokuva on Albert Edelfeltin vuonna 1885 maalaama muotokuva Louis Pasteurista. Maalaus oli Edelfeltin läpimurtoteoksia. Pasteur oli tehnyt muotokuvan teon aikoihin tärkeimmät lääketieteelliset keksintönsä, joihin kuului muun muassa rokote vesikauhua vastaan. Maalaus on tehty öljyväreillä kankaalle, jonka koko on 158 × 130.


title: Louis Pasteurin muotokuva

text: Edelfelt maalasi teoksen alustavien luonnosten pohjalta. Hän itse kirjoitti Pasteurin olevan "aika vaikea malli". Kirjoituksissaan hän kuvasi myös, kuinka hän halusi maalata Pasteurin omassa elementissään työnsä ääressä, sen sijaan että olisi maalannut hänet "frakissa ja kunniamerkeissä". Maalauksesta tuli siis niin sanottu ympäristömuotokuva, jossa kuvataan mallia jokapäiväisessä työssään. Tämä maalausten laji syntyi jo 1500-luvulla. Se oli tullut 1880-luvulla uudelleen muotiin Ranskassa. Edelfelt kirjoitti äidilleen vuonna 1885, että Pasteur oli ollut tyytyväinen muotokuvaan ja erityisesti siihen, että sen yksityiskohdat olivat tarkkoja. Pasteur oli kirjeen mukaan suostutellut Edelfeltin maalaamaan hänen käteensä lasin, jossa oli koiran selkäydintä alkuperäisen mikrobipullon sijasta. Samassa kirjeessä Edelfelt valitti myös sitä, että Pasteurin työhuoneen valaistus oli huono.


title: Louis Pasteurin muotokuva

text: Louis Pasteurin muotokuva oli ensimmäisen kerran näytteillä Helsingissä Aleksanteri III:n vieraillessa siellä. Se ei kuitenkaan ollut silloin herättänyt yleisössä suurta innostusta. Vuonna 1886 teos oli esillä Pariisin salongissa samaan aikaan Léon Bonnatin maalaaman "Pasteurin muotokuvan" kanssa. Edelfelt kirjoitti pitävänsä itse Bonnatin maalausta vaikuttavampana mutta totesi, että taiteilijat pitivät hänen työtään mielenkiintoisempana. Myös taidearvosteluissa pidettiin Edelfeltin työtä parempana. Pariisin maailmannäyttelyssä vuonna 1889 teos palkittiin kultamitallilla "grand médaille d'honneur" ja myöhemmin Edelfelt sai Kunnialegioonan upseerin arvon. Edelfeltin piti lahjoittaa teos Pasteurille, mutta koska Ranskan valtio halusi ostaa teoksen, hän teki siitä Helene Schjerfbeckin avulla kaksoiskappaleen. Kaksoiskappale on nykyisin näytteillä Pasteur-instituutissa Pariisissa. Alkuperäinen on Musée d'Orsayssa Pariisissa, jonne se vuonna 1986 siirtyi Musée national du Château de Versaillesista. Valtion taidemuseo Ateneumissa on teoksen viimeistelty harjoitelma.


title: Flatanger

text: Flatanger on Norjan kunta Pohjois-Trøndelagin läänissä. Se rajoittuu etelässä Etelä-Trøndelagin läänin pohjoisosaan, Osenin kuntaan. Idässä kunta rajoittuu Namdalseidiin, koillisessa Namsosin kunnan ja pohjoisessa Viknan kunnan merialueisiin.


title: Flatanger

text: Kunnan alueella on monia lyhyitä ja mutkaisia vuonoja ja sen rannikolla on runsaasti saaria ja luotoja, joista suurimmat ovat Halmøya, Kvernøya ja Bjørøya. Maasto on hyvin vuoristoista, huiput 400-600 metriä merenpinnasta. Korkein huippu on Beingårdsheia (612 m).


title: Suomen Urheiluarkisto

text: Suomen Urheiluarkisto on valtakunnallinen keskusarkisto, jonka tehtävänä on vastaanottaa, säilyttää, järjestää ja luetteloida urheilujärjestöjen sekä urheilun piirissä vaikuttaneiden henkilöiden historiallisesti merkittävää asiakirja-aineistoa.


title: Suomen Urheiluarkisto

text: Urheiluarkisto on osana Suomen Urheilumuseosäätiötä. Arkisto toimii Olympiastadionin peruskorjauksen ajan väistötiloissa Helsingin Sörnäisissä osoitteessa Vanha Talvitie 3 C.


title: Suomen Urheiluarkisto

text: Työväen Urheiluliiton sihteeri V. J. Kostiainen ehdotti ensimmäisenä urheiluarkiston ja -museon perustamista vuonna 1923. Perustamishankkeita jatkoi museon ensimmäinen hoitajana maisteri Toivo Okkola, joka keräsikin talteen aineistoa arkistoa varten. Kuitenkin, kun Suomen Urheilumuseosäätiö perustettiin 1938 ja Urheilumuseo ja -kirjasto avattiin vuosina 1943 ja 1946, siirtyi arkiston perustaminen tulevaisuuteen. Arkistoaineistoa kertyi kuitenkin museo- ja kirjastotoiminnan ohessa, ja etenkin urheilukirjaston perustajaksi tituleerattu Anni Collan keräsi myös arkistoaineistoa.


title: Suomen Urheiluarkisto

text: Urheiluarkistohanke nytkähti jälleen eteenpäin 1970-luvun lopulla, kun Urheilukirjasto ja -museo saivat täysipäiväiset hoitajansa ja eri tahot esittivät arkistoa puoltavia lausuntoja. 1980 Urheilumuseosäätiö asetti toimikunnan edistämään arkiston perustamista. Kun säätiön tiloja Olympiastadionin siivessä vuonna 1983 laajennettiin, myös arkistolle saatiin tarvittavat tilat. Vuonna 1984 Urheilumuseosäätiö allekirjoitti urheilun keskusjärjestöjen (Suomen Valtakunnan Urheiluliitto (SVUL), Työväen Urheiluliitto (TUL), Suomen Palloliitto (SPL) ja Finlands Svenska Centralidrottsförbund (CIF)) kanssa urheilun keskusarkiston perustamissopimuksen ja maaliskuun alussa vuonna 1985 Suomen urheiluarkisto aloitti vihdoin toimintansa osana Urheilumuseosäätiötä.


title: Suomen Urheiluarkisto

text: Arkiston toiminta käynnistyi vauhdilla, kun SVUL lajiliittoineen muutti uusiin tiloihin syksyllä 1985 ja arkiston henkilökunta kiirehti siirtämään lajiliittojen vanhat asiakirjat arkistoon. Ensimmäisen vuoden aikana arkistoidun aineiston määrä kasvoi 708 hyllymetriin. Arkiston asiakkaat saivat Urheilukirjaston tiloihin tutkijaparven ja arkisto uuden arkistomakasiinin vanhan ahtaaksijääneen rinnalle, kun Urheilumuseosäätiön tiloja laajenneettiin vuonna 1992. Samaan aikaan käynnistyi myös yhteistyö yksityisten valtionapua saavien arkistojen välillä ja urheiluarkistolle siirrettiin muista arkistoista urheiluaineistoa. Arkistomakasiinit kävivät jälleen ahtaiksi vuosituhannen lopulla. Ongelman ratkaisi Kansallisarkiston myöntämä valtionapu vuokraan ja Urheiluarkistolle osoittama hyllytilaa omista tiloistaan. Yhteensä 320 hyllymetriä aineistoja oli siirretty etämakasiiniin vuoteen 2010 mennessä.


title: Suomen Urheiluarkisto

text: Opetusministeriön vuonna 1997 myöntämän projektirahan turvin urheiluarkisto siirtyi internetaikaan 90-luvun lopulla. Arkistossa otettiin käyttöön ensimmäinen tietokonepohjainen luettelointiohjelma vuonna 1988, ja sitä käytettiin aina vuoteen 2008 asti. Web-selainpohjaiseen tietokantaan arkistossa siirryttiin vuonna 2009.


title: Suomen Urheiluarkisto

text: Vuonna 1994 arkiston nimi muutettiin virallisesti Suomen Urheiluarkistoksi. Urheiluarkisto oli mukana, kun vuonna 1999 80% valtionapua saavat yksityiset arkistot perustivat Yksityiset Keskusarkistot ry:n.


title: Suomen Urheiluarkisto

text: Suomen Urheiluarkiston kokoelmat muodostuvat urheilun keskusjärjestöjen, lajiliittojen, piiri- ja aluejärjestöjen arkistoista. Järjestöarkistojen lisäksi Urheiluarkistoon on sijoitettu keskeisten urheiluvaikuttajien henkilöarkistoja. Urheiluun ja urheilun merkkihenkilöihin liittyvää arkistomateriaalia löytyy myös maakunta- ja Kansallisarkistoista, yksityisistä keskusarkistoista sekä kaupungin ja kunnan arkistoista.


title: Suomen Urheiluarkisto

text: Urheiluarkisto vastaanottaa vanhoja urheiluun ja liikuntaan liittyviä arkistoja. Järjestön on sovittava asiakirjojen luovutuksesta virallisessa kokouksessa. Arkiston henkilökunta antaa tarvittaessa neuvoja aineiston luovutuksesta ja järjestää pyynnöstä arkistointikoulutuksia urheilujärjestöille.


title: Suomen Urheiluarkisto

text: Yksityiset Keskusarkistot ry sai opetusministeriön projektiavustusen asiakirjojen digitointiin vuosille 2009–2010, minkä myötä siirryttiin arkistossa uuteen aikaan. Ensimmäiseksi digitoinnin kohteeksi urheiluarkistossa valittiin urheilun keskusjärjestöjen pöytäkirjat ja toimintakertomukset.


title: Fosnes

text: Fosnes on Norjan kunta Pohjois-Trøndelagin läänissä, Namsosin pohjoispuolella. Se rajoittuu idässä Høylandetiin ja Nærøyhin pohjoisessa. Kuntaan kuuluu Jøan saari, Elvalandetin saaren pohjoisosa sekä 29 kilometrin pituisen Salsvatnetin molemminpuoliset alueet.


title: Maiju Mattila

text: Maiju Mattila (s. 12. tammikuuta 1989) on suomalainen yleisurheilija, jonka päälajit ovat seitsenottelu ja korkeushyppy. Nuorten sarjassa hän kilpaili maaottelutasolla myös 100 metrin aitajuoksussa ja pituushypyssä. Hän edustaa Liedon Parmaa. Häntä ovat valmentaneet Kari Mattila, Johannes Lahti, Markku Leppänen ja Hannu Rautala.


title: Maiju Mattila

text: Mattila sijoittui alle 18-vuotiaiden MM-kilpailujen seitsenottelussa neljänneksi Marrakechissa 2005. Alle 20-vuotiaiden sarjassa hän keskeytti seitsenottelun Pekingin MM-kilpailuissa 2006, oli kuudes Hengelon EM-kilpailuissa 2007 ja kolmastoista Bydgoszczin MM-kisoissa 2008. Alle 23-vuotiaiden EM-kilpailuissa Kaunasissa 2009 hän sijoittui kymmenenneksi. Hän voitti seitsenottelun Pohjoismaiden-mestaruuden alle 18-vuotiaiden sarjassa 2005 ja 2006. Alle 20-vuotiaissa hän sai PM-kilpailuissa kultaa 2007 ja hopeaa 2008.


title: Maiju Mattila

text: Mattila edusti Suomea aikuisten seitsenottelumaaottelussa ensimmäisen kerran 2009. Parhaimmillaan hän on sijoittunut kolmanneksi Täbyssä 2010. Kalevan kisoissa hän on saanut hopeaa 2009 ja pronssia 2006.


title: Maiju Mattila

text: Mattila voitti korkeushypyn Suomen-mestaruuden Kajaanin Kalevan kisoissa 2010. Hän ylitti ennätyksensä 185 ensimmäisellä yrityksellään, kun taas aiemmin yhdeksän Suomen-mestaruutta voittanut Hanna Grobler pääsi saman korkeuden vasta kolmannella yrityksellään. Turun Kalevan kisoissa 2011 Mattila sai pronssia. Sisäratojen SM-kilpailuissa hän sai hopeaa Turussa 2010. Alle 23-vuotiaiden EM-kilpailuissa Ostravassa 2011 hän sijoittui kahdenneksitoista.


title: Maiju Mattila

text: Mattila edusti Suomea aikuisten maaottelun korkeushyppykilpailussa ensimmäisen kerran 2009. Parhaimmillaan hän on sijoittunut toiseksi Helsingissä 2010.


title: Frosta

text: Frosta on Norjan kunta Pohjois-Trøndelagin läänissä. Se sijaitsee niemimaalla, joka pistää Trondheiminvuonoon itse päävuonon ja Åsenvuonon väliin. Idässä kunnan rajanaapurina on Levanger.


title: Høylandet

text: Høylandet on Norjan kunta Pohjois-Trøndelagin läänissä. Se sijaitsee Namsosista koilliseen, muodostuen Søråa-joen pohjois-eteläsuuntaisesta laaksosta. Kunnan rajanaapureita ovat pohjoisessa Bindal, idässä Namsskogan, kaakossa Grong, lounaassa Overhalla sekä lännessä Fosnes ja Nærøy.


title: Almost Honest

text: Almost Honest on heavy metal -yhtye Megadethin toinen kappale sekä single yhtyeen seitsemänneltä studioalbumilta Cryptic Writings vuodelta 1997. Kappale saavutti 8. sijan Yhdysvaltain Billboard "Hot Mainstream Rock Tracks" -listalla.


title: Almost Honest

text: Almost Honestin sanoma on samantyylinen yhtyeen edellisessä singlessä Trust. Kappale kertoo miehestä, joka ajautuu suhteeseen ilman vakavia aikomuksia. Henkilö ei rakasta naista, mutta pysyttelee tämän kanssa yhdessä seksuaalisista syistä ja parempaa odotellessa. Nainen saa tietää ja eroaa miehestä, joka on eroon mennessä tajunnut rakastuneensa naiseen kuitenkin. Vaikka mies oli melkein rehellinen (eng. almost honest) osoittaessaan tunteitaan naiselle, joiden hän luuli olevan valetta vaikka mies itse asiassa puhuikin totta. Valitettavasti nainen ei tahdo enää nähdä miestä.


title: Hans Geiger

text: Johannes (Hans) Wilhelm (Gengar) Geiger oli saksalainen fyysikko. Hän kehitti 1900-luvun alussa Ernest Rutherfordin ja Walther Müllerin kanssa geigermittarin sekä Geigerin–Marsdenin kokeessa havaitsi, että atomin massa on keskittynyt sen ytimeen. Geiger syntyi Neustadt-an-der-Haartissa, Saksassa.


title: Hans Geiger

text: Vuonna 1902 Geiger aloitti fysiikan ja matematiikan opinnot Erlangenin yliopistossa, josta sai tohtorin arvon 1906. Hänen työskentelynsä Rutherfordin kanssa alkoi 1907 Manchesterin yliopistossa, ja vuonna 1909 hän kehitti Ernest Marsdenin kanssa näiden kahden mukaan nimetyn Geigerin-Marsdenin kokeen. Geiger ja Marsden kumosivat Rutherfordin johtamassa kokeessa rusinapullamallin esittämällä, että atomin massa on keskittynyt hyvin pienelle alueelle atomin keskustaan eli sen ytimeen.


title: Hans Geiger

text: Geiger oli jäsen Uranvereinissa, jonka tehtävä oli kehittää atomipommi natsi-Saksalle.


title: Hans Geiger

text: Hän kuoli Potsdamissa, Saksassa, hieman toisen maailmansodan jälkeen.


title: Yhteiskuntakritiikki

text: Yhteiskuntakritiikki on yhteiskunnan toimintaan, ja sen eri osa-alueisiin kohdistuvaa arvostelua. Sen tarkoituksena on yleensä pyrkiä kehittämään yhteiskuntaa, sekä korjaamaan vallitsevia epäkohtia että mahdollisesti torjua niitä ennakolta. Kirjallisuus sekä musiikki ovat usein käytettyjä menetelmiä. Myös kuvataiteita voidaan käyttää ilmaisukeinoina yhteiskuntakritiikin osoittamisessa. Protestoiminen on yksi tapa osoittaa yhteiskuntakritiikkiä. Kritiikin katsotaan kuuluvan olennaisena osana nykyaikaiseen yhteiskunnalliseen demokratiaan.


title: Luis García Plaza

text: Luis García Plaza (s. 1. joulukuuta 1972 Madrid, Espanja) on espanjalainen jalkapallovalmentaja. Hän on toiminut vuodesta 2014 asti Baniyasin päävalmentajana.


title: Luis García Plaza

text: García on valmensi ennen siirtymistään Levanten perämiseen Elcheä ja Benidormia yhteensä kahden kauden verran. Ensimmäistä kertaa hän pääsi valmentamaan pääsarjatasolla, kun Levante selvitti tiensä Primera Divisióniin kaudeksi 2010–2011.


title: Luis García Plaza

text: 7. kesäkuuta 2011 García jätti paikkansa Levanten päävalmentajana ja siirtyi madridilaisseura Getafen peräsimeen. Garcían johdolla Getafe sijoittui kahdesti perättäin liigan keskikastiin. Kausi 2013/14 sujui huomattavasti kehnommin. Joukkueen voitettua vain yhden 12 pelaamastaan ottelusta García sai potkut maaliskuun puolivälissä 2014.


title: Lääkekannabis

text: Lääkekannabis on lääkinnällisissä tarkoituksissa käytettyä, hampusta saatavaa kannabista. Kannabiksen vaikutus perustuu siinä oleviin kannabinoideihin, joita on löydetty kasvista ainakin 85 kappaletta sekä terpeeneihin, joita on löydetty kasvista yli 200 kappaletta.


title: Lääkekannabis

text: Vuonna 2018 Kalifornian yliopisto (Los Angeles) on ryhtynyt tutkimaan lääkekannabista kivunlievityksessä. Tarkoituksena on selvittää eri THC- ja CBD-pitoisuuksien yhdistelmillä miten lääkekannabis pärjää opioideille kivunlievityksessä. Tutkimus on aloitettu vastauksena Yhdysvaltojen opioidiepidemiaan.


title: Lääkekannabis

text: Kannabinoidiyhdisteiden määrät ja suhteet vaihtelevat eri kannabislajikkeissa, minkä takia niillä voi olla hyvin erilaisia vaikutuksia. Eri lajikkeilla on täten erilainen potentiaali auttaa tiettyyn vaivaan. Lääkekäytön kannalta kasvin kannabinoideista merkittävimpiä on kannabidioli (CBD), jonka on osoitettu eläinkokeissa lievittävän levottomuutta. Eläinkokeiden perusteella kannabidioli vaikuttaa myös tulehduksia hillitsevästi, sillä se heikentää immuunivastetta. Kannabidiolista johdettujen yhdisteiden on myös havaittu laboratoriokokeissa hillitsevän ihmisen syöpäsolujen jakautumista. GW Pharmaceuticals toi vuonna 2013 Yhdysvalloissa markkinoille 98% CBD:ia sisältävän Epidiolex-lääkkeen käytettäväksi vaikeisiin lasten epilepsiaoireyhtymiin.


title: Lääkekannabis

text: Sativex sisältää kahta kasviperäisiä kannabinoidia, tetrahydrokannabinolia (THC) ja CBD:ia. Yhdessä suihkauksessa Sativexia on 2,7mg THC:ia ja 2,5 mg CBD:ia eli suhde on lähes 1:1. Kasvimateriaalivalmisteista Bedrocan sisältää 22 % THC:ia ja alle 1 % CBD:ia ja Bediol noin 6,3 % THC:ia ja noin 8 % CBD:ia. Näitä käytetään höyrystimellä hengittämällä tai kuumavesiuutteena. Lisäksi on olemassa suun kautta otettavia kapseleita, jotka eivät ole kasviperäisiä, vaan sisältävät jotain yksittäistä synteettistä kannabinoidia.


title: Lääkekannabis

text: Kannabiksen käyttö lääkkeenä on vanha ilmiö: sitä on käytetty lääkkeenä Kiinassa yli 2700 vuotta ennen ajanlaskun alkua. Alankomaat hyväksyi kannabiksen käytön reseptilääkkeenä ensimmäisenä maailmassa syyskuussa 2003 syöpäkivun, HIV:n ja MS-taudin jäykkyyden hoitoon. Nykyään varsinkin Yhdysvallat, Britannia, Alankomaat ja Australia tekevät lääkekannabistutkimusta. Yhdysvalloissa lääkekannabis on sallittu 22 osavaltiossa. Israel on myös maailman johtavia maita lääkekannabiksen tutkimuksessa ja käytössä. Israelin terveysministeriö on myöntänyt erityisluvan noin 20 000 potilaalle MS-taudin, ALS:n, epilepsian, Alzheimerin, Touretten oireyhtymän, traumaperäinen stressihäiriön, unettomuuden, diabeteksen, neurologisten häiriöiden, hermostollisen kivun, fibromyalgian ja aidsin hoitoon. Kanadassa sillä voidaan hoitaa hermo- ja syöpäkipua. Portugali hyväksyi lääkekannabiksen käytön 15. kesäkuuta 2018


title: Lääkekannabis

text: Suomessa lääkekannabiksen käyttö on ollut lääkärin määräämänä sallittua pienelle potilasryhmälle vuodesta 2008 alkaen. käytetään Suomessa MS-taudin lihasjäykkyyteen, elleivät muut hoidot tehoa. Sen käyttö on ollut lääkärin määräämänä sallittua pienelle potilasryhmälle vuodesta 2008 alkaen.Suomessa on käytössä viisi lääkekannabisvalmistetta. Sativex-kannabislääkevalmiste sai myyntiluvan Suomessa vuonna 2012 MS-tautia sairastavien lihasjäykkyyden hoitoon. Tämä tarkoittaa ettei Sativexille tarvita erityislupaa vaan neurologian erikoislääkärin tai neurologian alan sairaalayksikön lääkärin kirjoittama resepti riittää. Lääkealan turvallisuus- ja kehittämiskeskus Fimean erityisluvalla voi saada valmisteita, jotka sisältävät kuivattua kannabiskasvin kukintoa. Lupa myönnetään vuodeksi kerrallaan. Sativex-lääkevalmisteeseen oli ennen myyntiluvan myöntämistä myönnetty 25 erityislupaa ja lääkekannabiskukkavalmisteisiin noin 80 lupaa. Vuonna 2014 erityislupia myönnettiin 223 kappaletta. Vuonna 2016 erityislupia myönnettiin 263 kappaletta 234:lle potilaalle.


title: Lääkekannabis

text: Lupa myönnettiin ensimmäisen kerran vuonna 2006 miehelle, joka kärsi onnettomuudesta johtuvista selän hermovaurioista ja opiaattijohdannaiset kipulääkkeet olivat aiheuttaneet sivuoireita. Lääkelaitos hylkäsi alun perin luvan, mutta hallinto-oikeus kumosi päätöksen. Suomessa lääkekannabisreseptejä on kirjoitettu muun muassa henkilöille, jotka sairastavat MS-tautia, Parkinsonin tautia, vaikeaa reumaa, aidsia, syöpää tai kroonistunutta migreeniä.


title: Lääkekannabis

text: Lääkekannabiksen vasta-aiheita ovat psykoottiset sairaudet, merkittävät psyykkiset häiriöt lukuun ottamatta perussairauteen liittyvää masennusta, yliherkkyys kannabinoideille, raskaus (ellei sikiöön mahdollisesti kohdistuvien riskien katsota olevan pienempiä kuin hoidosta saatava hyöty) ja imetys (ottaen huomioon merkittävän kannabinoidipitoisuuden erittyminen rintamaitoon ja tästä johtuvat mahdolliset haitalliset vaikutukset lapsen kehitykseen).


title: Lääkekannabis

text: Vuonna 2015 JAMA-lehdessä julkaistun tieteellisen katsauksen mukaan kannabinoidien tehosta kroonisen kivun ja lihasjäykkyyden hoidossa oli kohtalaisen tasoista näyttöä. Tehosta kemoterapian aiheuttaman pahoinvoinnin, HIV-infektion aiheuttaman painonnousun, unihäiriöiden ja Touretten syndrooman hoidossa oli matalatasoista näyttöä.


title: Lääkekannabis

text: Kannabinoidien on tutkittu vähentävän aivotärähdyksestä johtuvia vammoja ja nopeuttavan niiden paranemista.


title: Lääkekannabis

text: ADHD oireisiin lääkekannabiksen teho on kiistantalaista Kannabista on käytetty ADHD-oireita lievittävänä itselääkintänä.


title: Lääkekannabis

text: Eräässä tutkimuksessa kannabiksen vaikuttavan aineen THC:n todettiin vähentävän riskiä sairastua Alzheimerin tautiin sekä hidastavan taudin etenemistä tehokkaammin kuin perinteiset lääkkeet. Vuonna 2016 julkaistussa tutkimuksessa THC:n väitetään puhdistavan hermosoluista beeta-amyloidin muodostamaa amyloidiplakkia ja vähentävän sen aiheuttamaa tulehdusvastetta, joka on yhteydessä hermosolujen kuolemaan.


title: Lääkekannabis

text: Tutkimuksen mukaan kannabiksen säännöllinen käyttö saattaa vähentää riskiä diabetekseen sairastumiseen.


title: Lääkekannabis

text: CBD:lla on epilepsiakohtauksia estävää (ns. antiepileptistä) vaikutusta. Tutkimuksissa noin puolella kannabidiolia käyttäneistä kohtaukset ovat vähentyneet noin puoleen. CBD:n tarkkaa antiepileptistä vaikutusmekanismia ei tunneta.


title: Lääkekannabis

text: Glaukooman eli silmänpainetaudin (vanha nimitys viherkaihi) hoidosta on julkaistu tapausselostuksia, joissa kannabis on laskenut silmänsisäistä painetta, kun muut hoitotoimenpiteet ovat olleet tehottomia. Eläinkokeissa ja kliinisissä pilottitutkimuksissa silmänpainetta laskevaa vaikutusta on havaittu olevan erityisesti THC:lla, mutta vaikka vaikutusmekanismia ei varmuudella tunneta nykyisin, sen arvellaan olevan CB1-reseptorivälitteinen.


title: Lääkekannabis

text: Kannabiksen kipua lievittävät vaikutukset on tunnettu jo tuhansia vuosia. Kannabinoidien ja kivun moderni tieteellinen tutkiminen alkoi 1971 Russel Noyes Jr:n tutkimuksesta, jossa huomattiin että useat eri tyyppiset kiputilat ovat hoidettavissa kannabiksen tai THC:n avulla. Yksi kliininen kysely osoitti jälkimmäisen yltävän kivunlievityksessä kodeiinin tasolle. Kipua lievittävässä vaikutuksessa on eroja riippuen kivun luonteesta ja sen syntymekanismista. Akuuttiin kipuun teho on eräiden tutkimusten mukaan heikompi kuin krooniseen kivuun. Sen vuoksi kannabista ei toistaiseksi käytetä yleiskipulääkkeenä.


title: Lääkekannabis

text: Kanadalaisessa tutkimuksessa, jossa oli mukana 21 kipupotilasta, kolmesti päivässä poltettu kannabisannos lievensi kroonisista neuropaattisista kipua, auttoi nukahtamaan ja vähensi heräilyä.


title: Lääkekannabis

text: HYKS:n kipuklinikalla lääkekannabista on kokeiltu kymmenelle potilaalle. Näistä kahdelle lääkkeestä oli apua. Muille lääkkeistä ei ollut apua tai sitä ei voitu käyttää sivuvaikutusten takia.


title: Lääkekannabis

text: Kannabista on tutkittu korvaushoitomuotona alkoholismiin ja huumeriippuvuuteen. Kannabiksen eduiksi katsottiin käytöstä aiheutuvat vähäisemmät sivuvaikutukset, oireiden parempi hallittavuus ja pienempi vieroitusoirepotentiaali. Kolumbian pääkaupungissa Bogotassa aloitetaan kokeilu, jossa 300:lle kokaiiniriippuvaiselle annetaan kannabista korvaavaksi aineeksi osana ohjelmaa johon kuuluu mm. neuvontaa, työhön opastamista ja hätämajoitusta. Myös Brasiliassa ja Jamaikalla on tehty vastaavia kokeiluja. Rottakokeissa CB2-tyypin kannabinoidireseptoriagonistit vähensivät rottien kokaiininkäyttöä, kokaiinin liikkumista lisäävää vaikutusta ja kokaiinin lisäämää solujen ulkopuolisen dopamiinin kertymistä. Toisessa kokeessa CB2-tyypin kannabinoidireseptoriagonisti ei vähentänyt rottien nikotiininkäyttöä.


title: Lääkekannabis

text: Vaikka aihe onkin kiistanalainen, joukko lääkäreitä on sitä mieltä, että kannabis voi auttaa masennuksen, kaksisuuntaisen mielialahäiriön, ahdistuksen ja vastaavien sairauksien tai tunnetilojen hoidossa. McGillin yliopistossa tehtyjen eläinkokeiden perusteella kannabis on tehokas antidepressantti pienillä annoksilla. Ero lääkkeen ja huumeen välillä on annoksen koko. Tutkimuksen mukaan suuremmat annokset pahensivat masennusoireita, kun taas pienet annokset lievittivät niitä. Lisäksi McGillin yliopiston tutkimuksen tehneen psykiatri Gabriella Gobbin mukaan käytännön kokemusten perusteella liiallinen kannabiksen käyttö altistaa masentuneet potilaat korkealle riskille joutua psykoosiin ja tästä syystä he keskittyvät tutkimuksessaan aivojen omien endokannabinoidien vaikutusta tehostavien lääkkeiden kehittämiseen.


title: Lääkekannabis

text: Suomessa on määrätty kroonistuneeseen migreeniin tietyissä tapauksissa lääkekannabista, kun muut lääkkeet eivät ole auttaneet.


title: Lääkekannabis

text: Brain-lehden heinäkuun 2003 numerossa Lontoon neurologisen instituutin University Collegen tutkijat raportoivat, että synteettisen kannabisagonistin WIN 55,212-2 käyttö toi "huomattavaa neurologista suojausta" multippeliskleroosin eläinmalleissa. Tämän tutkimuksen tulokset ovat tärkeitä, koska ne viittaavat siihen, että oireiden hallinnan lisäksi "... kannabis voi myös hidastaa neurodegeneratiivisia prosesseja, jotka lopulta johtavat MS-taudin krooniseen invaliditeettiin ja todennäköisesti muihin tauteihin", tutkijat sanoivat loppupäätelmissään.


title: Lääkekannabis

text: Tutkijat Alankomaiden Vrija University Medical Centerin neurologian osastolta raportoivat myös ensimmäistä kertaa vuonna 2003, että THC:n oraalinen käyttö voi vahvistaa MS-potilaiden immuniteettijärjestelmää. "Nämä tulokset viittaavat kannabinoidien tulehdusta poistaviin lääkinnällisiin mahdollisuuksiin MS-taudissa", kertoivat tutkijat loppuyhteenvedossaan.


title: Lääkekannabis

text: Britannian hallitus sponsoroi tällä hetkellä kolmen vuoden kliinistä koetta, jonka tarkoituksena on arvioida kannabinoidien pitkäaikaisvaikutuksia sekä MS-taudin oireiden että taudin etenemisen hallinnassa. Health Canada on myös äskettäin hyväksynyt kannabisekstraktien reseptikäytön MS-tautiin liittyvän neuropaattisen kivun hoitoon. Suomessa on Finohta julkaissut lyhennelmän kysymyksessä olevan "Sativexin" vaikutuksia koskevista tutkimuksista.


title: Lääkekannabis

text: Kannabidiolin kyky lievittää tulehdusta ja vaikuttaa immuunijärjestelmään on herättänyt kiinnostusta autoimmuunisairauksien hoidon saralla. Vuonna 2000 New Yorkissa tutkittiin kannabidiolin vaikutusta nivelreumaisella hiirellä.


title: Lääkekannabis

text: Kannabiksen vaikuttavien ainesosien THC:in ja kannabidiolin vaikutuksia on tutkittu myös skitsofrenian hoidossa.


title: Lääkekannabis

text: Kannabiksesta saattaa olla apua Crohnin tautiin ja krooniseen koliittiin (IBD-sairaudet) brittiläistutkimuksen mukaan. Suoliston alueelta löytyi CB1-tyypin kannabinoidireseptoreita, joiden tehtävän arveltiin liittyvän vaurioiden korjaamiseen. Tutkimuksessa havaittiin, että tutkittaville annetut synteettisesti tuotetut kannabinoidit auttoivat vaurioitunutta suolta parantumaan. Lisäksi IBD-sairaiden suolistosta löytyi CB2-tyypin kannabinoidireseptoreita, joita terveillä ei havaittu. Näillä reseptoreilla on yhteys immuunijärjestelmään ja tulehduksen vähentämiseen.


title: Lääkekannabis

text: Espanjalaiset tutkijat totesivat Nature medicine -nimisessä lehdessä, että THC toimisi keuhko- ja aivosyöpälääkkeenä. Useissa tutkimuksissa on saatu näyttöä kannabinoidien syöpäsoluja tuhoavasta vaikutuksesta ja mahdollisesti normaaleja soluja tervehdyttävästä vaikutuksesta.


title: Lääkekannabis

text: CBD:n on havaittu laboratorio- ja eläinkokeissa sammuttavan monien syöpälajien etenemisestä vastuussa olevan ID1-geenin.


title: Cebunuunilintu

text: Cebunuunilintu ("Seicercus cebuensis") on uunilintujen heimoon kuuluva varpuslintu. Se on Filippiinien kotoperäinen laji, ja elää maan pohjoisosan Luzonilla sekä Cebun ja Negrosin saarilla. Lajista tunnetaan kolme alalajia. Alphonse Joseph Charles Dubois kuvaili lajin holotyypin Cebusta vuonna 1900.


title: Celebesinuunilintu

text: Celebesinuunilintu ("Seicercus sarasinorum") on uunilintujen heimoon kuuluva varpuslintu. Se on Indonesian Sulawesin kotoperäinen laji, ja siitä tunnetaan kaksi alalajia. Adolf Bernard Meyer ja Lionel William Wiglesworth kuvailivat lajin holotyypin Etelä-Sulawesin Mount Lompobatangilta vuonna 1896.


title: Świebodzin

text: Świebodzin () on kaupunki Lubuszin voivodikunnassa Länsi-Puolassa. Kaupunki sijaitsee 40 kilometriä voivodikunnan toisesta pääkaupungista Zielona Górasta koilliseen, noin 60 kilometriä Saksan rajasta itään ja noin 150 kilometrin päässä Berliinistä. Kaupungin pinta-ala on 10,54 neliökilometriä ja asukasluku 21 697 vuoden 2010 kesäkuussa.


title: Świebodzin

text: Kaupunkiin 6. marraskuuta 2010 valmistunut maailman suurimmaksi väitetty Jeesusta esittävä patsas kohoaa 52 metrin korkeuteen. Itse patsas on 33 metriä korkea, mikä symboloi Jeesuksen 33 vuotta maan päällä. Patsaan korkeutta lisäävät sen päässä oleva 3 metriä korkea kruunu, sekä mäki, jonka päälle se on rakennettu. Vertailun vuoksi Rio de Janeiron Kristus-patsas on 39,6 metriä korkea, ja sen alapuolella oleva jalusta 9,5 metriä korkea.


title: Filippiinienuunilintu

text: Filippiinienuunilintu ("Seicercus olivaceus") on uunilintujen heimoon kuuluva varpuslintu. Se on Filippiinien kotoperäinen laji, ja elää Samarilla, Leytellä, Negrosilla, Boholilla, Mindanaossa sekä Sulun saaristossa. Henry Nottidge Moseley kuvaili lajin holotyypin Samarilta vuonna 1891.


title: Härmästä poikia kymmenen

text: Härmästä poikia kymmenen on Ilmari Unhon ohjaama suomalainen elokuva vuodelta 1950. Elokuva kertoo Antti Isotalosta ja muista 1860-luvun Etelä-Pohjanmaan häjyistä. Heidän kuriin saattamisekseen pitäjään tulee uusi vallesmanni. Laulun ”Isontalon Antti ja Rannanjärvi” ruman vallesmannin asemaan on sijoitettu nimismies Grönberg. Mukana on paikallisia harrastajanäyttelijöitä.


title: Härmästä poikia kymmenen

text: Aikalaiskriitikot kiittivät näyttelijätyötä ja erityisesti Tauno Palon roolisuoritusta, ja osa kriitikoista suhtautui muutenkin hyvin myönteisesti. Olavi Veistäjän mukaan elokuva oli "kiistattomasti on parhaita suomalaisia filmejä, mitä milloinkaan on tehty", mutta toisaalta esimerkiksi Paula Talaskivi sanoo arviossaan, että "kokonaisuudelle [olisi] ollut eduksi, jos itse juoniaines olisi tukevampi".


title: Härmästä poikia kymmenen

text: Kansanballadiksi luonnehditusta elokuvassa olisi erään arvion mukaan ollut aineksia ”westernien asetelmia hyödyntävään intohimojen, ristiriitojen ja lainsuojattomuuden kuvaukseen” (Arto Pajukallio). Pertti Avolan ("Helsingin Sanomat") mukaan kyseessä on ”Unhon ehkä paras elokuva”.


title: Henry Nottidge Moseley

text: Henry Nottidge Moseley (14. marraskuuta 1844 Lontoo – 10. marraskuuta 1891) oli englantilainen luonnontutkija ja eläintieteilijä.


title: Henry Nottidge Moseley

text: Henry Nottidge Moseleyn isä oli kaniikki Henry Moseley. Hän opiskeli taiteita Oxfordissa ja lääketiedettä Lontoon yliopistossa. Vuonna 1881 hän avioitui Amabel Gwyn Jeffreysin kanssa ja heidän poikansa oli Henry Gwyn Jeffreys Moseley.


title: Henry Nottidge Moseley

text: Moseley osallistui luonnontieteilijänä tutkimusretkille Ceyloniin, Kaliforniaan ja Oregoniin. Vuosina 1872–1876 hän oli mukana "HMS Challenger"in 120 000 kilometrin pituisella valtameripurjehduksella maailman eri valtamerillä. Matkoillaan Moseley keräsi huomattavan määrän näytteitä sekä kuvaili uusia eläinlajeja, linnuista muun muassa filippiinienuunilinnun. Pohjoisenkalliotöyhtöpingviini ("Eudyptes moseleyi") on nimetty hänen kunniakseen. Lintujen lisäksi Moseley tutki etenkin niveljalkaisten, nilviäisten ja korallien fylogeniaa.


title: Henry Nottidge Moseley

text: Vuonna 1879 Moseley nimitettiin Lontoon yliopistoon ja 1881 hänet nimitettiin Oxfordin yliopiston vertailevan anatomian professoriksi. 1879 hänet valittiin Royal Societyn jäseneksi.


title: Töyhtösieppari

text: Töyhtösieppari ("Mitrephanes phaeocercus") on Keski- ja Etelä-Amerikassa tavattava tyranneihin kuuluva varpuslintu.


title: Töyhtösieppari

text: Kooltaan töyhtösieppari on noin 13 cm. Selästään laji on väriltään oliivinvihreä. Linnun naama on vaalean oranssin rusehtava ja päälaen töyhtö on ruskea. Linnun silmien ympärillä on vaalea rengas. Töyhtösiepparin siivet ovat mustat ja niissä on valkoisia juovia, jotka ovat nuorilla linnuilla aikuisia selvemmät. Kurkku ja rinta ovat lajilla oranssinrusehtavat ja vatsa on väritykseltään keltainen.


title: Töyhtösieppari

text: Töyhtösiepparia tavataan Keski-Amerikassa Meksikosta etelään Panamaan asti. Etelä-Amerikassa lajin levinneisyysalueeseen kuuluvat Kolumbian länsiosat ja Kaakkois-Ecuador. Laji on harhautunut myös Yhdysvaltoihin ja se on tavattu kaksi kaksi kertaa sekä Arizonan että Texasin osavaltioiden alueelta. Linnun elinympäristöä ovat kosteat ja puolikosteat mäntyä ja tammea kasvavat sekametsät, kosteat lehtimetsät sekä viljelmät. Talvisin laji elää puoliavoimilla mailla. Töyhtösiepparin elinympäristöt sijaitsevat yleensä 100–600 metrin korkeudella merenpinnasta.


title: Töyhtösieppari

text: Töyhtösiepparit liikkuvat yleensä yksin tai pareittain. Lajin ravinto koostuu hyönteisistä, joita se pyydystää ilmasta. Linnun kuppimainen pesä rakennetaan ruohoista, juurista ja sammaleesta oksanhaarukkaan. Naarastöyhtösieppari munii kaksi valkeahkoa ruskeapilkullista munaa.


title: Kristen Cloke

text: Kristen Cloke (s. 2. syyskuuta 1968) on yhdysvaltalainen näyttelijä. Hän syntyi ja varttui Kaliforniassa. Cloke on näytellyt muun muassa elokuvissa "A Part of the Family", "Final Destination – viimeinen määränpää" ja "Black Christmas". Hän teki myös johdatusäänen "Final Destination – viimeinen määränpää 3" -elokuvan "Choose their fate" -versioon.


title: Kristen Cloke

text: Cloke on naimisissa ohjaaja Glen Morganin kanssa ja heillä on neljä lasta.


title: Marto

text: Marto tarkoittaa biologiassa lisääntymiskyvytöntä tai hedelmätöntä eliötä (eläintä tai kasvia). Kasvitieteessä sillä on myös merkitys mykerökukinnon lyhyt ja laaja kukkapohjus, johon yksittäiset kukat kiinnittyvät. Nisäkkäistä, varsinkin lisääntymiskyvyttömästä lehmästä, käytetään myös nimitystä maho.


title: Marto

text: Lisääntymiskyvyttömän eli steriilin eliöyksilön merkityksessä marto tarkoittaa eliötä, joka on kykenemätön lisääntymään suvullisesti tai se voi merkitä lisääntymiselintä, jossa ei kehity lisääntymisessä tarvittavia osasia. Martous on melko yleistä lajien välisissä sekamuodoissa, joissa se vaihtelee täydellisestä martoudesta lähes täydelliseen hedelmällisyyteen saakka.


title: Marto

text: Martouden syynä voivat olla geneettiset tekijät tai ympäristön vaikutukset. Marto on esimerkiksi haploidi kasvi, jolla on yksinkertainen kromosomisto. Tällaisia kasveja voidaan kasvattaa siitepölyhiukkasista, mutta niillä ei voi tapahtua normaalia meioosia, joka on suvulliseen lisääntymiseen liittyvä solunjakautumistapahtuma. Kehittyvien siitepölyhiukkasten peruskromosomisto on vajaa ja yleensä ne surkastuvat jossakin kehitysvaiheessa. Muodostuvista sukusoluista tulee silloinkin martoja, kun tapahtuu yhden geenin mutaatio lisääntymistä säätelevissä järjestelmissä. Mutaatio voi muuttaa esimerkiksi siiteputken kasvua tai sukusolujen yhtymisen yksityiskohtia. Ympäristövaikutuksena voi olla vaikkapa kuivuus. Se voi rajoittaa esimerkiksi heinien tähkylöiden kehittymistä. Vaikka oikea valojaksoisuus olisi aikaansaanut kukka-aiheiden kukkimisvalmiuden, osa kukista jää kehittymättä eli tähkään jää martoja kohtia.


title: Marto

text: Joidenkin soljokasvien pölytyksen varmistamiseen liittyy kukkalehtien erilaistumisesta johtuvaa martoutta. Niiden kukassa on kaksi hedekiehkuraa, joista toiseen kehittyy pyöreitä siitepölyhiukkasia ja toiseen soikeita. Pyöreät ovat hedelmöityskykyisiä ja soikeat martoja. Martojen hiukkasten sokeripitoisuus on suurempi, jolloin ne houkuttelevat paremmin siitepölyä syöviä hyönteisiä. Kukassa vierailevaan hyönteiseen tarttuu käynnin aikana myös hedelmöityskykyistä siitepölyä toisesta hedekiehkurasta. Näin kasvi pyrkii varmistamaan pölytyksen onnistumisen.


title: Poikkipääty

text: Poikkipääty eli keskipääty on rakennuksen pääsisäänkäynnin puoleisella pitkällä sivulla olevan oven tai ikkunan yläpuolella sijaitseva harja- tai taitekattoinen päädyn kaltainen rakenne. Poikkipäädyn katon harja on usein alempana kuin muun katon harja, niin että se alkaa pääkaton lappeesta. Poikkipäädyn etuseinä on toisinaan samassa linjassa rakennuksen julkisivun kanssa, toisinaan se taas on selvästi julkisivusta ulkoneva.


title: Sinfonia nro 4 (Schubert)

text: Sinfonia nro 4 c-molli D.417, on Franz Schubertin vuonna 1816 valmistunut sinfonia. Teos valmistui huhtikuussa 1816. Schubert antoi itse sille sittemmin lisänimen "Traaginen". Teos esitettiin tiettävästi ensimmäistä kertaa julkisesti Leipzigissä 19. marraskuuta 1849 Ferdinand Ricciuksen johdolla. Yhdessä viidennen kanssa neljännestä on tullut keskeneräisen ja suuren C-duurisinfonian jälkeen Schubertin soitetuin sinfonia.


title: Baoanin kieli

text: Baoanin eli bonanin kieli on Kiinassa asuvien baoanien puhuma mongolikieli. Suurin osa baoaneista elää Gansun maakunnassa ja loput Qinghaissa, jossa myös osa monguoreista osaa baoanin kieltä. Puhujia arvioidaan olevan vähän yli 8 000 henkeä.


title: Baoanin kieli

text: Baoan luetaan perifeerisiin tai eteläisiin mongolikieliin. Sen puhujat ovat kadottaneet yhteyden muihin mongoleihin jo useita satoja vuosia sitten. Kieli jakautuu kahteen murteeseen. Se toimii yhteisön suullisen kanssakäymisen välineenä. Lainasanoja on omaksuttu naapurikielistä tiibetistä ja kiinasta.


title: Daguurin kieli

text: Daguurin kieli on Kiinassa elävien daguurien puhuma mongolikieli. Daguurit asuvat koillis-Kiinassa Heilongjiangin maakunnassa, Sisä-Mongoliassa sekä maan läntisimmässä osassa Xinjiangissa. Vuonna 1999 puhujia arvioitiin olevan 96 100 henkeä.


title: Daguurin kieli

text: Kansan etnisestä alkuperästä on esitetty erilaisia näkemyksiä. Eräiden tutkijoiden mukaan daguurit ovat voimakkaan tunguusivaikutuksen kokenut mongoliheimo. Toisten mielestä he ovat mongolikielen 1200–1300-luvulla omaksuneita tunguuseja. Alun perin daguurit asuivat Taka-Baikaliassa Amurin pohjoispuolella. Venäjän laajentuessa 1600-luvulla Kiinan hallitus siirsi heidät Mantšuriaan.


title: Daguurin kieli

text: Daguuri luetaan perifeerisiin tai pohjoisiin mongolikieliin. Se jakautuu useisiin toisiaan lähellä oleviin murteisiin. Kieli toimii yhteisön suullisen kanssakäymisen välineenä. 1920- ja 1950-luvuilla tehdyt yritykset kirjakielen luomiseksi eivät ole johtaneet tuloksiin. Lainasanoja on omaksuttu tunguusikielistä, mantšusta ja kiinasta.


title: Mogausmehuu

text: "Mogausmehuu" on helsinkiläisen rap-artisti Spektin 12. marraskuuta 2010 julkaistu ensimmäinen single hänen ensimmäiseltä sooloalbumiltaan "Diktaattorimies". Kappaleen tuotannosta vastaa Elastinen, ja sillä vierailee rap-artisti Tasis.


title: 5.0

text: 5.0 on rap-artisti Nellyn kuudes studioalbumi. Se julkaistiin 12. marraskuuta 2010 Derrty Entertainment ja Universal Motown -levy-yhtiöiden kautta. Yhdysvalloissa albumi nousi Billboard 200 -listan sijalle 10.


title: 5.0

text: Albumilta julkaistiin "Tippin' In da Club" -niminen promosingle 17. elokuuta 2010. Albumin virallinen ensimmäinen single "Just a Dream" julkaistiin 17. elokuuta 2010. Single sijoittui sijalle 12. Yhdysvaltain Billboard Hot 100 -listalla, mutta nousi sijalle 7 kolmannella viikolla julkaisustaan. Suomen virallisella listalla single sijoittui sijalle 8. Singleä myös myytiin 135 000 kappaletta ensimmäisen viikon aikana.


title: 5.0

text: Albumin toinen single "Move That Body" julkaistiin 12. lokakuuta 2010. Singlellä vierailevat Akon ja T-Pain. Se menestyi edeltäjäänsä huonommin sijoittuen sijalle 54 Billboard Hot 100 -listalla. Albumin kolmannella "Long Gone" -singlellä vierailevat Chris Brown ja Plies ja se julkaistiin 9. marraskuuta 2010.


title: Frey

text: Frey on muun muassa seuraavien henkilöiden sukunimi:


title: Chris Campoli

text: Chris Campoli (s. 9. heinäkuuta 1984 Mississauga, Ontario, Kanada) on kanadalainen jääkiekkopuolustaja, joka pelaa SHL-joukkue HV71:ssä. Hän toimii joukkueen varakapteenina. Campoli on aiemmin pelannut NHL:ssä yhteensä 440 runkosarjaottelua tehopistein 35+111=146 ja keräten 200 jäähyminuuttia sekä 18 playoff-ottelua tehopistein 1+4=5 ja keräten kahdeksan jäähyminuuttia. Hänen vahvuuksiinsa kuuluu ulottuvuus, kiekollinen peli, syöttäminen ja ylivoimapelaaminen. Campolin heikkouksiin kuuluu ajoittaiset oman pään virheet.


title: Chris Campoli

text: Campoli pelasi GTHL-juniorisarjaa kotikaupunkinsa joukkue Mississauga Senatorsissa, jonka jälkeen OHL-joukkue Erie Otters varasi hänet 30. pelaajana vuonna 2000. Canpoli pelasi joukkueessa tulokaskautensa jo seuraavalla kaudella 2000–2001. Kauden 2001–2002 päätteeksi Hän voitti OHL:n mestaruuden. Kaudella 2002–2003 Campoli oli Ottersin paras syöttäjä ja tehokkain puolustaja tehoilla 8+40=48. Hän jakoi OHL:n puolustajien pistepörssin kymmenennen sijan Owen Sound Attackin Mark Giordanon kanssa. Campolilla oli Ottersissa paljon samoja ominaisuuksia mm. joukkuetoverinsa ja ystävänsä Carlo Colaiacovon kanssa, joka oli hyvin lupaava puolustaja ja varattiin ensimmäisellä kierroksella Toronto Maple Leafsiin vuonna . Campolia ei lähinnä pelipaikkaansa nähden varsin pienen kokonsa vuoksi varattu ollenkaan NHL:ään kesällä , eikä myöskään kesällä . Hän kävi noina vuosina Columbus Blue Jacketsin sekä Maple Leafsin tulokasleireillä, mutta ei saanut kuitenkaan NHL-sopimusta.


title: Chris Campoli

text: Viimeisellä OHL-kaudellaan 2003–2004 Campoli toimi Ottersin kapteenina ja oli joukkueen tehokkain puolustaja sekä toiseksi paras pistemies Rob Hiseyn jälkeen tehoilla 20+46=66. Hän teki Ottersin kaikkien aikojen puolustajien yhden kauden piste-ennätyksen ja sijoittui liigan puolustajien pistepörssissä neljänneksi. Jääkiekon pelaamisen ohella Campoli työskenteli kauden aikana vapaaehtoisesti Mary Beth Chabola Shriner’sin lastensairaalassa ja palkittiin hyväntekeväisyystyöstään kauden päätteeksi OHL:n humanitaarisimpana pelaajana Dan Snyder Memorial Trophylla sekä koko CHL:n humanitaarisimpana pelaajana. Hänet valittiin myös OHL:n kolmanteen tähdistökentälliseen.


title: Chris Campoli

text: Yhteensä Campoli pelasi Erie Ottersissa 247 runkosarjaottelua tehopistein 31+119=150, joilla hän on joukkueen seurahistorian tehokkain puolustaja. Campoli oli jo kolmannen kerran varattavissa NHL:ään, kun New York Islanders varasi hänet lopulta seitsemännellä kierroksella 227. pelaajana .


title: Chris Campoli

text: Campoli teki jo NHL-varauspäivänään kolmivuotisen tulokassopimuksen New York Islandersin kanssa. Hän pelasi osaksi vuoksi kauden 2004–2005 kokonaan sen farmijoukkue Bridgeport Sound Tigersissa, AHL:ssä, jossa tulokaskausi toi 79 runkosarjaottelussa tehot 15+34=49. Campoli oli joukkueen toiseksi paras pistemies Rob Collinsin jälkeen ja sijoittui AHL:n puolustajien pistepörssissä neljänneksi Manchester Monarchsin Denis Grebeškovin kanssa. Hän voitti myös Sound Tigersin sisäisen tehotilaston lukemalla +13. Campoli valittiin kauden päätteeksi AHL:n tulokkaiden tähdistökentälliseen.


title: Chris Campoli

text: Kaudeksi 2005–2006 Campoli otti hyvien harjoituskauden otteidensa myötä paikkansa Islandersin NHL-kokoonpanosta. Hän onnistui maalinteossa jo ensimmäisessä NHL-ottelussaan ensimmäisellä laukauksellaan 5. lokakuuta 2005 vieraissa Buffalo Sabresia vastaan. Campoli nousi Islandersin kärkipuolustajaksi ja hänen tulokaskautensa toi kaikkiaan 80 runkosarjaottelussa tehot 9+25=34. Campolin pistesaldo jäi hänen yhden kauden piste-ennätyksekseen NHL:ssä. Kausi 2006–2007 Campolilla jäi hieman rikkonaiseksi loukkaantumisten vuoksi, jonka takia hän pelasi runkosarjassa vain 51 NHL-ottelua tehden 14 tehopistettä. Campoli pelasi kauden aikana myös 15 ottelua farmijoukkue Sound Tigersissa. Heinäkuussa 2007 hän teki kolmivuotisen jatkosopimuksen Islandersin kanssa.


title: Chris Campoli

text: 3. marraskuuta 2007 Campoli onnistui ensimmäistä kertaa NHL-historiassa tekemään erikoisesti kaksi maalia jatkoajalla. Hän onnistui laukomaan kiekon jatkoajalla Columbus Blue Jacketsin Fredrik Norrenan taakse ja tuuletti osumaansa. Tuomarivirheen takia maalia ei kuitenkaan hyväksytty ja peli jatkui, mutta Campoli laukoi kiekon kertaalleen maaliin saatuaan sen taas itselleen. Hän onnistui tekemään ottelussa myös yhden maalin varsinaisella peliajalla. Jälkeenpäin katsottu kuvanauha osoitti, että Campolin ensimmäinen jatkoaikaosuma kävi maalissa. Hänelle ei kuitenkaan merkitty pöytäkirjaan kolmea maalia, sillä luonnollisesti jatkoaika ratkeaa yhdestä maalista. Koko kauden 2007–2008 Campoli teki vain neljä, maalia joten hän teki edellä mainitussa ottelussa puolet kauden osumistaan. Tehopisteitä kertyi kaikkiaan 18. Kesken kauden 2008–2009, siirtotakarajalla helmikuussa 2009 Campoli ja Mike Comrie kaupattiin Ottawa Senatorsiin vaihdossa Dean McAmmondiin ja ensimmäisen kierroksen varausvuoroon kesälle . Heinäkuussa 2010 hän teki vuoden mittaisen ja 1,4 miljoonan dollarin arvoisen jatkosopimuksen joukkueen kanssa.


title: Chris Campoli

text: Kesken kauden 2010–2011, siirtotakarajalla helmikuussa 2011 Campoli kaupattiin Chicago Blackhawksiin, joka kauppasi Senatorsille myös ehdollisen seitsemännen kierroksen varausvuoron kesälle . Vaihdossa Senators sai Ryan Potulnyn ja toisen kierroksen varausvuoron kesälle . Campoli muistetaan Blackhawksissa ns. "anti-sankarina", sillä hänen 26. huhtikuuta 2011 seitsemännessä neljännesvälieräottelussa vieraissa Vancouver Canucksia vastaan tekemänsä virhe ratkaisi voiton vastustajalle. Canucksin Alexandre Burrows otti Campolin siniviivalta keskialueelle purkaman roikkukiekon kädellään kiinni ja ampui parin potkun jälkeen kiekon b-pisteeltä Corey Crawfordin taakse. Canucks näin ollen voitti ottelusarjan 4-3 ja pudotti Blackhawksin. Campolilla tuli kauden jälkeen Blackhawksin kanssa sopimuskiista, joka vietiin välimiesoikeuteen, joka arvioi hänen kausipalkakseen 2,5 miljoonaa dollaria. Blackhawks ei ollut kuitenkaan valmis maksamaan palkkaa ja luopui Campolin pelaajaoikeuksista.


title: Chris Campoli

text: Kaudeksi 2011–2012 Campoli siirtyi vapaana agenttina vuoden mittaisella ja 1,75 miljoonan dollarin arvoiselle sopimuksella Montréal Canadiensiin. Hän jäi kauden jälkeen vapaaksi agentiksi, mutta ei saanut työsulun aikana uutta NHL-sopimusta. Campoli löysi uuden seuran lopulta vasta helmikuussa 2013 siirryttyään Sveitsin National League A:ssa pelaavaan EHC Bieliin. Kaudella 2013–2014 hän jatkoi pelejään samassa liigassa vuoden mittaisella sopimuksella HC Luganon riveissä. Lokakuussa 2013 Campoli siirtyi sieltä Ruotsin SHL:n HV71:een. Helmikuussa 2014 hän teki kaksivuotisen jatkosopimuksen joukkueen kanssa. Kaudella 2014–2015 Campoli nousi HV71:n varakapteeniksi.


title: Chris Campoli

text: Campoli edusti Kanadaa alle 18-vuotiaiden kuuden maan turnauksessa vuonna 2001, jolloin hän voitti kultaa.


title: Chris Campoli

text: Campolin isä on entinen baseball-pelaaja ja lähtöisin Italiasta.


title: Achariaceae

text: Achariaceae on koppisiemenisheimo, jonka on vanhastaan katsottu sisältävän kolme yksilajista sukua, joista yksi on pieni pensas ("Acharia"), yksi varreton ruohokasvi ("Guthriaea") ja yksi köynnöstävä ruoho ("Ceratiosicyos"). Kaikki nämä kasvavat Etelä-Afrikassa.


title: Achariaceae

text: Edellä mainitut kasvit ovat ulkoasultaan ja lehdiltään melko erilaisia, mutta yhteisiä ominaisuuksia löytyy kukista, jotka sijaitsevat yksittäin tai terttumaisissa kukinnoissa. Kukat ovat symmetrialtaan säteittäisiä ja lisääntymiselimiltään yksineuvoisia. Hede- ja emikukat sijaitsevat kuitenkin samassa kasviyksilössä (yksikotisuus). Verhiö ja teriö ovat 3–5-liuskaiset, yhdyslehtiset ainakin tyveltään. Teriö on yhteenkasvanut torvimaiseksi tai kellomaiseksi. Heteitäkin on 3–5, palhot kasvaneet yhteen teriön torven kanssa. Sikiäin on 1-lokeroinen ja koostuu niin ikään 3–5 yhteen kasvaneesta emilehdestä. Hedelmä on kota. Siementen sisältämä alkio on pieni, mutta endospermi eli siemenvalkuainen runsas.


title: Achariaceae

text: Uudemmat systematiikan menetelmät (molekyylitutkimukset) ovat laajentaneet "Achariaceae"-heimon sisältöä, niin että siihen nykykäsityksen mukaan kuuluu 30 sukua ja 140 lajia, joita tavataan kaikkialla tropiikissa. Runsaslajisin suku on "Hydnocarpus" (40 lajia), joka aiemmin luettiin muiden nyttemmin tähän heimoon luettavien sukujen kanssa epäyhtenäiseen heimoon "Flacourtiaceae", joka on hajonnut pääasiassa tähän ja pajukasvien heimoon ("Salicaceae"). Nämä ovat kuitenkin kaikki sen verran lähisukuisia, että kuuluvat samaan Malpighiales-lahkoon.


title: Achariaceae

text: Tämän uuden käsityksen myötä myös heimon tuntomerkit ovat luonnollisesti muuttuneet. Heimon kasvit ovat pääasiassa puuvartisia, ja niiden lehdet ovat korvakkeelliset, tavallisesti ehyet. Lehtiruodissa on pulvinukseksi nimitetty pullistuma, ikään kuin nivel. Kukkien verhiön ja teriön lehtien lukumäärä ei useinkaan ole sama (vrt. edellä) ja/tai kehä ei ole yksinkertaisen kaksikiehkurainen ja/tai terälehtien tyvellä on yläpinnan puolella suomut. Mesiäinen puuttuu kukista. Heteen palhot ovat tavallisesti pitkiä. Hedelmä on näillä puuvartisilla lajeilla usein melko iso, ja siemenkuoressa on usein silmäänpistävät johtojänteet.


title: Achariaceae

text: Heimoon kuuluvat 30 sukua ovat:


title: Bey Heng

text:
Bey Heng (s. 1925) on suomalainen arkkitehti, jonka erikoisalaa ovat olleet hautausmaat.
Heng valmistui arkkitehdiksi 1950 Teknillisestä korkeakoulusta. Hän suunnitteli omassa toimistossaan useita pappiloita ja seurakuntataloja, ennen kuin hänestä 1974 tuli Helsingin seurakuntayhtymän toimistoarkkitehti. Hän jäi tehtävästä eläkkeelle 1988. Eläkkeelle jäätyään hän alkoi suunnitella hautausmaita.


title: Bey Heng

text: Hengin isä, taiteilija ja konservaattori Leo (Leopold) Heng syntyi Etelä-Saksassa Memmingenissä, josta hän tuli Suomeen 1918 ensimmäisen maailmansodan aikaan. Hänen puolisonsa Inga Koskimies-Heng oli Raahen seminaarin piirustuksen ja tyttöjen käsityön opettaja.


title: Pöysti

text: Pöysti on suomalainen sukunimi, joka on muun muassa seuraavilla henkilöillä:


title: Dempsterin–Shaferin teoria

text:
Dempsterin-Shaferin teoria (DST) on matemaattinen teoria evidenssistä (todisteet, näyttö).
Sillä voidaan yhdistää uskomusta tukevia todisteita eri lähteistä ja saada tulokseksi määre, jolla mitataan uskomusta tukevan näytön uskottavuuden astetta (degree of belief), ja funktio, joka huomioi kaikki saatavilla olevien todisteiden uskottavuuden (belief function). Teorian ovat alun perin kehittäneet Arthur Dempster ja Glenn Shafer .


title: Dempsterin–Shaferin teoria

text: Suppeasti ymmärrettynä Dempsterin-Shaferin teorialla tarkoitetaan teorian alkuperäistä määritelmää. Termiä käytetään kuitenkin yleisesti laajemmassa merkityksessä, jolloin siihen liitetään alkuperäisen teorian pohjalta myöhemmin kehitetyt sovellukset. Monet tutkijat ovat laatineet uusia menetelmiä useiden uskomusta tukevien näyttöjen yhdistämiseen, ja varsinkin ristiriitaisten näyttöjen käsittelyyn .


title: Dempsterin–Shaferin teoria

text: Todennäköisyysteorialla voidaan mallintaa epävarmuutta. On kuitenkin tietoa, jota todennäköisyyslaskenta ei pysty kuvaamaan, kuten tietämättömyys.


title: Dempsterin–Shaferin teoria

text: "Esimerkki: Jos ei ole tietoa kolikon ominaisuuksista, oletetaan, että kolikonheiton tuloksista puolet on kruunia ja puolet klaavoja. Seuraavaksi oletetaan, että käytössä on toinen, edellisestä riippumaton kolikko, josta tiedetään varmasti että heiton tuloksista 50% antaa kruunan ja 50% klaavan. On siis kaksi skenaariota, joissa päädytään todennäköisyysteorian pohjalta samaan lopputulokseen, vaikka ensimmäisessä tapauksessa ei tiedetty mitään kolikon ominaisuuksista ja toisessa ominaisuudet tiedettiin varmasti. Tämä asetelma kuvaa tietämättömyyden ongelmaa todennäköisyysteoriassa."


title: Dempsterin–Shaferin teoria

text: Dempsterin-Shaferin teorialla tämä ongelma voidaan ratkaista tehokkaasti. Kun kyseessä on tietämättömyys, usko kruuniin ja usko klaavoihin saa uskottavuusarvon 0. Tunnetun kolikon tapauksessa sekä kruunan että klaavan uskottavuusarvo on 0,5. Muissa tapauksissa, jolloin kolikon ominaisuuksista tiedetään jotain ("esim. sen paksuus"), mutta siitä ei ole kokeellisesti mitattua tietoa ("esim. sadan kolikonheiton sarja"), evidenssiteoriaa voidaan hyödyntää soveltamalla vastaavanlaisten kappaleiden ("esim. arpakuutio, jos kolikon paksuus on lähellä sen halkaisijaa") heittämisestä saatua asiantuntijuutta ("esim. sekä kruuna, että klaava saavat arvon 1/6"). Tämän jälkeen voidaan tietoa lisätä kokeellisesti, jos kolikko on olemassa. Jos kolikko ei edelleenkään ole tutkittavissa (tai sitä ei ole), eikä sitä voida yksiselitteisesti mallintaa, täytyy tutkimuksessa edelleenkin edetä uskomustiedon varassa, joko mallintamalla kolikko sen tunnettujen ominaisuuksien perusteella tai mittaamalla kolikkoa ominaisuuksiltaan lähellä olevien kappaleiden käyttäytymistä ja arvioimalla tulosten uskottavuutta suhteessa "alkuperäiseen kolikkoon", jos sellainen on.


title: Marcus Antonius Creticus

text: Marcus Antonius Creticus (ensimmäinen vuosisata eaa.) oli roomalainen sotilas ja poliitikko. Hän oli preettori vuonna 74 eaa. Hänen isänsä oli tunnettu oraattori Marcus Antonius Orator, ja hänen poikansa oli triumviri Marcus Antonius.


title: Marcus Antonius Creticus

text: Marcus Antoniukselle annettiin erikoistehtäväksi kitkeä merirosvot Välimeren itäosista. Vuonna 74 eaa. hän kärsi tappion kreetalaisia vastaan ja joutui solmimaan heidän kanssaan rauhan. Tästä syystä roomalaiset antoivat hänelle ivallisen lisänimen "Creticus" ("kreetalainen").


title: Valtteri Moren

text: Valtteri Moren (s. 15. kesäkuuta 1991 Vantaa) on suomalainen jalkapalloilija, joka edustaa Belgian Jupiler Pro Leaguessa pelaavaa Waasland-Bevereniä. Hän on pelipaikaltaan keskuspuolustaja.


title: Valtteri Moren

text: Pelaamisen Moren aloitti 4-vuotiaana toisessa helsinkiläisseurassa, Kiffenissä. Pelattuaan seuran juniorijoukkueissa teini-ikään asti Moren vaihtoi seuraa PK-35:een. Kahden vuoden hän siirtyi HJK:n B-junioreihin, joista matka jatkui pian Klubi 04:een. Paikka vakiintui niin HJK:n organisaatiossa kuin Suomen nuorisomaajoukkueissakin.


title: Valtteri Moren

text: Moren pelasi kaudella 2009 kolme ottelua Ykkösessä HJK:n yhteistyöseura Klubi 04:n riveissä. Hän debytoi Ykkösessä 5. syyskuuta 2009 ottelussa AC Oulua vastaan. Veikkausliigassa Moren pelasi ensimmäisen ottelunsa 13. kesäkuuta 2010 MYPA:a vastaan. Pääosan kaudesta hän pelasi edelleen Klubi 04:n miehistössä.


title: Valtteri Moren

text: Talvella 2011 Moren harjoitteli HJK:n edustusmiehistön kanssa ja pääsi pelaamaan liigacupissa. Kaudella 2011 Moren pelasi kuusi liigaottelua ennen kuin kausi päättyi loukkaantumiseen elokuun alussa.


title: Hold My Hand

text: Hold My Hand on ensimmäinen virallinen single Michael Jacksonin ensimmäiseltä postuumisti julkaistulta studioalbumilta Michael. Jackson äänitti kappaleen vuonna 2008 ja Yhdysvaltalainen hip-hop ja R&B artisti Akon viimeisteli sen omalla äänellään vuonna 2010.


title: Käynnistys

text: Käynnistys on osa käyttöjärjestelmän käynnistysprosessia tietokoneen käynnistyessä.


title: Käynnistys

text: PC-koneissa ensimmäinen koneen käynnistyessä hallinnan ottava ohjelma on BIOS, uudemmissa, noin vuoden 2009 jälkeisissä koneissa UEFI. Nämä ohjelmat on tallennettu koneen sisäiselle ROM- tai FLASH-muistille. BIOS voi suorittaa jotain laitteiston alustukseen liittyviä toimenpiteitä, kuten suorittaa näytönohjaimen ja muiden oheislaitteiden BIOS-ohjelmat.


title: Käynnistys

text: PC-koneiden suoritin käynnistyy aina Intel 8086-yhteensopivassa tilassa ja alkaa suorittaa koodia osoitteesta FFFF0h. Koska ko. muistiosoite sijaitsee 16 tavua ennen keskusmuistin loppua, suoritetaan välittömästi hyppy oikeaan BIOSin käynnistyskoodiin.


title: Käynnistys

text: BIOS lataa seuraavaksi massamuistilta, levykkeeltä, kiintolevyltä, CD-ROM:ilta tai USB-muistilta käynnistysohjelman muistiin osoitteeseen 0000:7C00 ja siirtyy siihen.


title: Käynnistys

text: Kiintolevyllä ladattava ohjelma sijaitsee ensimmäisen kiintolevyn alussa "Master Boot Record" -alueella. MBR:n koko on 512 tavua, josta osa on varattu kiintolevyn osiointitiedoille, joten käynnistysohjelman suurin mahdollinen koko on PC-koneessa 440 tavua. Kiintolevyn MBR:n käynnistyslataaja lukee kiintolevyn osiotaulun ja lataa ensimmäisen aktiiviseksi merkityn osion alusta "volume boot sectorin" (VBR) ja käynnistää sen. Sen pääasiallinen tehtävä on ladata toisen vaiheen lataaja.


title: Käynnistys

text: Toisen vaiheen lataaja on käyttöjärjestelmän mukana tuleva ohjelma. Windows-käyttöjärjestelmässä sen nimi on NTLDR, Linuxissa GNU GRUB tai lilo. Tämä ohjelma osaa lukea käyttöjärjestelmän tiedostojärjestelmää ja näyttää asetustensa perusteella käyttäjälle valikon, josta voi valita käynnistettävän käyttöjärjestelmän tai vikasietotilan tms. Valinnan mukaan lataaja lataa levyltä muistiin käyttöjärjestelmän ytimen ja käynnistää sen.


title: Käynnistys

text: MS-DOSin VBR lataa muistiin ensin kolme sektoria IO.SYS-tiedostosta, joka tämän jälkeen käynnistyy ja lataa loput itsestään muistiin ja sen jälkeen MSDOS.SYS-tiedoston, joka lukee CONFIG.SYS-asetustiedoston ja sen jälkeen lataa ja käynnistää COMMAND.COM-komentotulkin, tai muun määritellyn. COMMAND.COM suorittaa juurihakemistosta AUTOEXEC.BAT-komentojonon.


title: Käynnistys

text: Linuxissa ja muissa Unix-tyyppisissä järjestelmissä käyttöjärjestelmän ytimen suorittama ohjelma on init.


title: Anton Mirolybov

text: Anton Mirolybov (s. 7. heinäkuuta 1977) on suomalainen koripallovalmentaja.


title: Anton Mirolybov

text: Mirolybov aloitti päävalmentajauransa kaudella 2002–2003 toimien I-divisioonassa pelaavien Torpan Poikien päävalmentajana. Tämän jälkeen hän toimi vuoden Solna Vikingsien nuorisopäällikkönä, mutta palasi Suomeen vuonna 2004, ja aloitti I-divisioonassa pelanneen BC Jyväskylän päävalmentajana. Maaliskuussa 2005 hän vaihtoi seuraa ja siirtyi Korisliigaseura Kouvojen päävalmentajaksi. Mirolybov ei valmentanut joukkuetta koko kautta 2005–2006 vaan hänet siirrettiin sivuun.


title: Anton Mirolybov

text: Joulukuussa 2005 hän siirtyi Ari Tammivaaran valmentaman Mitteldeutscherin apuvalmentajaksi 2. Bundesliigaan. Kauden 2006–2007 päätyttyä Mirolybov aloitti samalla sarjatasolla pelanneen Hertener Löwenin päävalmentajana. Hän valmensi seuraa puolitoista kautta ja jälkimmäisellä kaudella seura pelasi kolmannella sarjatasolla. Kaudella 2008–2009 hän ehti valmentaa Löweniä neljätoista ottelua, kunnes siirtyi Pro A:ssa pelanneeseen Chemnitziin. Hän valmensi seuraa kaksi kautta, kunnes siirtyi kesällä 2010 Bundesliigassa pelanneen Mitteldeutscherin apuvalmentajaksi. Vuonna 2011 Mirolybov siirtyi valmentamaan Suomen naisten maajoukkuetta.


title: Anton Mirolybov

text: Kaudeksi 2013–2014 Mirolybov palasi seurajoukkueen päävalmentajaksi, kun hän teki sopimuksen Saksan kolmannella sarjatasolla pelanneen UBC Hannoverin kanssa. Maaliskuussa 2014 hän teki valmentajasopimuksen KTP-Basketin kanssa kaudesta 2014–2015.


title: Anton Mirolybov

text: KTP sijoittui kaudella 2015–2016 runkosarjassa yhdeksänneksi ja jäi pudotuspelien ulkopuolelle. Kauden päätyttyä KTP päätti olla käyttämättä Mirolybovin jatko-optiota.


title: Väinö Lesonen

text: Väinö Arvid Lesonen (19. elokuuta 1941 Vanttauskoski – 18. kesäkuuta 2013 Turku) oli suomalainen kirjailija. Hän oli ammatiltaan rakennusmestari, ja hänen teoksensa sijoittuvat usein erilaisten rakennustöiden keskelle eksoottisiin paikkoihin.


title: Väinö Lesonen

text: Lesonen voitti J. H. Erkon kirjoituskilpailun ensimmäisen palkinnon vuonna 1971 ja seuraavana vuonna ilmestyi hänen ensimmäinen teoksensa "Kouransilmässä tyhjää". Seuraava teos "Pole sana Afrika" ilmestyi 27 vuotta myöhemmin vuonna 1999.


title: Hook in Mouth

text: Hook in Mouth on yhdysvaltalaisen thrash metal -yhtye Megadethin kappale, jonka ovat kirjoittaneet Dave Mustaine ja David Ellefson. Kappale on viides ja viimeinen single yhtyeen kolmannelta studioalbumilta "So Far, So Good... So What!", joka on julkaistu vuonna 1988. Kappale käsittelee sensuuria, eritoten P.M.R.C.:tä, joka pakotti yhtyeen laittamaan "Parental Advisory/Explicit Lyrics" -varoitustarrat yhtyeen albumien "Peace Sells... But Who's Buying?" ja "So Far, So Good... So What!" kansiin.


title: SCP 06F6

text: SCP 06F6 on erikoinen tähtitieteellinen kohde, joka havaittiin vuoden 2006 aikana. Aluksi kohde kirkastui noin sadan vuorokauden ajan, minkä jälkeen se himmeni suunnilleen samassa ajassa näkymättömiin. Ilmiö ei ole toistunut. Kohteen fysikaalinen luonne ei edelleenkään ole tiedossa.


title: SCP 06F6

text: Kohteen SCP 06F6 havaitsemisesta kertovan alkuperäisen raportin (täällä) mukaan se näkyi ensi kerran Hubblella 22. helmikuuta 2006 otetussa kuvassa 23,7 magnitudin pistemäisenä kohteena. Kohde kirkastui tasaisesti 22. toukokuuta saakka ja saavutti huippukirkkauden 5. kesäkuuta 2006, jolloin sen näennäinen kirkkaus oli 21,2 magnitudia.


title: SCP 06F6

text: Keck-observatorion LRIS-instrumentilla tehdyt spektroskooppiset havainnot eivät antaneet viitteitä raudan, heliumin, piin tai vedyn esiintymisestä. Alle 600 nanometrin aallonpituuksilla spektrissä oli havaittavissa muutamia leveitä absorptioviivoja, mutta näitä ei ole kyetty yhdistämään tunnettuihin spektriviivoihin. Spektrin punaisessa päässä esiintyy ainoastaan kontinuumisäteilyä. Mikäli havaitut viivat olisivat kalsiumin Ca II H ja K -viivoja, kohteen punasiirtymä "z" = 0,54. Mikäli tämä vastaisi kohteen todellista etäisyyttä, kohde on ollut kokonaisen magnitudin verran kirkkaampi kuin vastaavalla etäisyydellä tapahtuvalla tyypin Ia supernovalla pitäisi olla. Kohteen spektriä mitattiin myös Subaru-teleskoopin ja VLT:n instrumenteilla. Spektrien vertailu viittaa siihen, että eräät spektrin absorptiopiirteet katoavat samalla, kun eräät näyttävät sinisiirtyvän. Jos kyseessä on omaan galaksiimme kuuluva kohde, spektriä vastaava mustan kappaleen lämpötila on vähintään 6500 kelviniä.


title: SCP 06F6

text: SCP 06F6 havaittiin taivaalla suunnassa, jossa sijaitsee galaksijoukko CL 1432.5+3332.8. Tämän joukon punasiirtymä "z" = 1,112.


title: SCP 06F6

text: Eurooppalainen XMM-Newton -röntgensatelliitti havaitsi elokuussa 2006 samalta alueelta tulevaa röntgensäteilyä. Kohteen kirkkaus röntgenalueella oli noin kaksinkertainen supernovaräjähdykseen verrattuna.


title: SCP 06F6

text: SCP 06F6 on havaintona ainutlaatuinen: vastaavaa ilmiötä ei ole havaittu koskaan aikaisemmin eikä vuoden 2006 jälkeen. Paikassa, jossa SCP 06F6 näkyi ei ole ennen ilmiötä, sen enempää kuin ilmiön jälkeenkään, nähtävissä millään aallonpituudella minkäänlaista tähdenkaltaista kohdetta tai mahdollista emogalaksia. Suurin haaste ilmiön selittämisessä onkin se tosiseikka, ettei kohteen todellisesta etäisyydestä ole minkäänlaista tietoa. Mikäli kohde sijaitsee Linnunradan ulkopuolella, sen suuri kirkkaus laajalla aallonpituusalueella rajoittaa mahdollisia selitysmalleja paljon.


title: SCP 06F6

text: Erään selityksen () mukaan SCP 06F6:n spektri voisi syntyä punasiirtymällä "z" = 0,14 sijainneen hiilitähden ilmakehässä. Tällaisen tähden matalan lämpötilan vuoksi on kuitenkin hyvin vaikea selittää havaittua röntgensäteilyä. Vaikka kohteen valokäyrä muistuttaa lähellä kirkkausmaksimia eräitä tyypin IIn supernovaräjähdyksiä, sen spektri ei muistuta sellaista lainkaan.


title: SCP 06F6

text: On esitetty arvioita, että SCP 06F6 olisi syntynyt mikrolinssi-ilmiön seurauksena. Ilmiön aikaskaala (luokkaa 100 vuorokautta) on kuitenkin paljon suurempi kuin vastaavan valokäyrän tuottavan mikrolinssi-ilmiön muutamien tuntien aikaskaala.


title: SCP 06F6

text: Eksoottisempiin selityksiin kuuluvat muiden muassa asteroidin ja valkoisen kääpiötähden törmäys sekä hiilipitoisen valkoisen kääpiön repeytyminen kappaleiksi mustan aukon vaikutuksesta


title: SCP 06F6

text: Toistaiseksi SCP 06F6:n todellinen luonne ei ole selvillä, mutta vuoden 2009 aikana tehtyjen havaintojen perusteella on arveltu, että kyseessä saattaisi olla hypoteettinen pair-instability supernova.


title: Infernal Blasting

text: Infernal Blasting on puolalaisen death metal -yhtye Azarathin toinen studioalbumi, joka on julkaistu vuonna 2003.


title: Emeinuunilintu

text: Emeinuunilintu ("Seicercus emeiensis") on uunilintujen heimoon kuuluva varpuslintu. Se on Kiinan kotoperäinen laji, ja elää maan kaakkoisosassa Sichuanissa, Yunnanissa, Guizhoussa ja Guangdongissa. Per Alström ja Urban Olsson kuvailivat lajin holotyypin Sichuanin Emei Shanista vuonna 1995.


title: Vladimir Arzumanjan

text: Vladimir Arzumanjan (s. 26. toukokuuta 1998, Stepanakert) on armenialainen laulaja. Hän voitti vuoden 2010 Lasten Eurovision laulukilpailun kappaleellaan ""Mama"". Se oli Armenian ensimmäinen voitto missäkään euroviisukisassa. Kappaleen on tehnyt kanadalais-armenialainen DerHova.


title: Himalajanuunilintu

text: Himalajanuunilintu ("Abrornis pulcher") on uunilintujen heimoon kuuluva aasialainen varpuslintu. Sen esiintymisalue ulottuu Himalajan luoteisosan Kashmirista itään Intian pohjoisosiin, Myanmariin, eteläiseen Kiinaan, Pohjois-Laosiin ja Luoteis-Vietnamiin. Lajista tunnetaan kaksi alalajia. Edward Blyth kuvaili lajin holotyypin Nepalista vuonna 1845.


title: Mariam Kakhelišvili

text: Mariam Kakhelišvili (georgiaksi მარიამ კახელიშვილი, s. 9. lokakuuta 1995 Tskneti) on georgialainen laulaja. Keväällä 2010 hän sijoittui kolmanneksi paikallisessa Talent-kilpailussa.


title: Mariam Kakhelišvili

text: Kakhelišvili edusti Georgiaa vuoden 2010 Lasten Eurovision laulukilpailussa kappaleellaan ”Mari Dari”. Hän sijoittui neljänneksi.


title: Indokiinanuunilintu

text: Indokiinanuunilintu ("Seicercus reguloides") on uunilintujen heimoon kuuluva aasialainen varpuslintu. Sen esiintymisalue ulottuu Pohjois-Pakistanista ja Intian Kashmirista Himalajan vuorijonoa seuraten Kiinaan ja Indokiinaan. Lajista tunnetaan seitsemän alalajia. Edward Blyth kuvaili lajin holotyypin Darjeelingista vuonna 1842.


title: Izunuunilintu

text: Izunuunilintu ("Seicercus ijimae") on uunilintujen heimoon kuuluva aasialainen varpuslintu. Se on Japanin kotoperäinen laji, ja pesii vain kahdella saarella: Izun saarilla Honshun eteläpuolella ja Nakano-Shimalla Kyushun eteläpuolella. Leonhard Hess Stejneger kuvaili lajin holotyypin Izun Miyake-jiman Idzumurasta vuonna 1892.


title: Japaninuunilintu

text: Japaninuunilintu ("Seicercus borealoides") on uunilintujen heimoon kuuluva aasialainen varpuslintu. Sen esiintymisalue käsittää Venäjän Sahalinin ja Kuriilit, sekä Japanin Hokkaidon ja Honshun. Leonid Aleksandrovitsh Portenko kuvaili lajin holotyypin Kunashirin saarelta Kuriilien eteläosasta vuonna 1950.


title: Franckin ja Hertzin koe

text: Franckin ja Hertzin koe on saksalaisten fyysikoiden James Franckin ja Gustav Ludwig Hertzin vuonna 1914 keksimä fysikaalinen koe, jolla voidaan osoittaa, että atomissa olevan elektronin energia on kvantittunut, kuten Bohr oli jo atomimallissaan olettanut. Koe osoitti, että atomi voi absorboida energiaa vain tietyn suuruisina annoksina, kvantteina. Frank ja Hertz saivat kokeestaan Nobelin fysiikanpalkinnon vuonna 1925.


title: Franckin ja Hertzin koe

text: Kokeessa käytettiin putkea, joka sisälsi harvaa, matalapaineista elohopeahöyryä ja johon oli asennettu kolme elektrodia: elektroneja lähettävä katodi, anodi sekä näiden välissä verkkomainen elektrodi. Tämän keskimmäisen elektrodin ja anodin välillä oli pieni jännite siten, että anodin potentiaali oli hieman alempi, mutta silti korkeampi kuin katodi, minkä vuoksi elektroneilla oli oltava vähintään tietyn suuruinen liike-energia, jotta ne pääsivät anodiin saakka. Katodin ja keskimmäisen elektrodin välinen jännite oli säädettävissä. Putkeen oli kytketty myös mittauslaitteet elektrodien välissä kulkevan virran mittaamiseksi.


title: Franckin ja Hertzin koe

text: Kokeessa havaittiin seuraavaa:Franck ja Hertz selittivät koetuloksensa olettamalla, että elektronit saattoivat törmätä elohopea-atomeihin kimmoisesti tai kimmottomasti. Kun jännite oli pieni, sillä kiihdytetyt elektronit saivat vain pienen liike-energian, ja niiden törmäykset atomeihin olivat kimmoisia. Tämä selitettiin sillä, että kvanttiteorian mukaisesti atomit voivat absorboida energiaa vain tietyn suuruisina annoksina, ja elektronien liike-energia oli tätä annosta pienempi.


title: Franckin ja Hertzin koe

text: Kimmoisessa törmäyksessä systeemin liike-energia pysyy vakiona. Koska elektronin massa on vähemmän kuin yksi tuhannesosa kevyimmänkään atomin massasta, törmäyksissä valtaosa liike-energiasta pysyi elektroneilla. Suurempi jännite sai suuremman määrän elektroneja virtaamaan anodiin saakka, mikä ilmeni kasvaneena virtana, kunnes jännite sai arvon 4,9 volttia.


title: Franckin ja Hertzin koe

text: Pienin määrä energiaa, jonka elohopea-atomi voi vastaanottaa virittymällä, on 4,9 elektronivolttia. Kun systeemin jännite oli 4,9 volttia, jokaisella elektronilla oli juuri tämän verran liike-energiaa sen saapuessa keskimmäiselle elektrodille. Tämän vuoksi elektronien ja elohopea-atomien väliset törmäykset muuttuivat kimmottomaksi: elektronin liike-energia viritti elohopea-atomin ensimmäiseen viritystilaan. Kun useimmat elektronit tällä tavoin menettivät liike-energiansa, ne eivät päässeet keskimmäiseen elektrodiin saakka, minkä vuoksi virta äkillisesti pieneni.


title: Franckin ja Hertzin koe

text: Kun jännite ylitti 4,9 volttia, elektronien alkuperäinen liike-energia ylitti 4,9 elektronivolttia. Törmätessään elohopea-atomeihin ne menettivät tämän suuruisen osan liike-energiastaan, mutta eivät sitä kokonaisuudessaan, minkä jälkeen putkessa ollut sähkökenttä sai ne jälleen kiihtymään. Tämän vuoksi virta alkoi jälleen kasvaa. Kun jännite oli 9,8 volttia, tilanne jälleen muuttui. Nyt elektroneilla oli niin paljon liike-energiaa, että kulkiessaan putken läpi ne saattoivat matkan varrella kaksi kertaa luovuttaa 4,9 elektronivolttia elohopea-atomien virittämiseen. Joka kerta kun jännite jälleen kasvoi 4,9 volttia, tällaisten kimmottomien törmäysten lukumäärä saattoi jälleen kasvaa yhdellä.


title: Franckin ja Hertzin koe

text: Vastaava koe on suoritettu muillakin kaasuilla, muun muassa neonilla. Tulos on samankaltainen, mutta virta pienenee vasta 19 voltin jännitteellä ja sen monikerroilla. Tämä johtuu siitä, että neonatomin virittämiseen ensimmäiseen viritystilaan tarvitaan energiaa 19 elektronivolttia. Lisäksi neon alkaa tällöin lähettää näkyvää oranssinpunaista valoa, joka syntyy viritystilojen purkautuessa. Kun jännite on 19 volttia, valoa lähtee vain läheltä keskimmäistä elektrodia, mutta jännitteen kasvaessa tämä valaiseva kohta siirtyy kohti katodia. Kun jännite on 38 volttia, valaisevia kohtia on kaksi, toinen keskimmäisellä elektrodilla, toinen sen ja katodin puolivälissä. Aina 19 volttia korkeammalla jännitteellä syntyy yksi tällainen valaiseva kohta lisää.


title: Sinfonia nro 2 (Corigliano)

text: John Coriglianon toinen sinfonia kantaesitettiin 30. marraskuuta 2000. Teos voitti vuonna 2001 musiikin Pulitzer-palkinnon.


title: Sinfonia nro 2 (Corigliano)

text: Bostonin sinfoniaorkesteri otti Coriglianon kustantajaan yhteyttä toivoen, että Corigliano säveltäisi sinfonian sen sinfoniasalin satavuotisjuhlan kunniaksi. Säveltäjä kieltäytyi aluksi, mutta tarjoutui kirjoittamaan toisenlaisen orkesteriteoksen. Hänen ajatuksensa kuitenkin kääntyivät jousikvartettoon, jonka hän oli säveltänyt Cleveland Quartetin jäähyväiskiertuetta varten 1996; sinfonia syntyi kvarteton työstämisestä uudelleen versioksi jousiorkesterille.


title: Sinfonia nro 2 (Corigliano)

text: Corigliano on suhtautunut sinfoniseen genreen varauksella, koska suuria sinfonioita on ohjelmistossa jo niin merkittävä määrä. Jousisinfonia on hänestä kuitenkin täysin oma, harvinaisempi lajityyppinsä. Aiemmin vasta Coriglianon ystävien AIDS-kuolemat olivat saaneet hänet säveltämään yhden sinfonian.


title: The Remix

text: The Remix on Lady Gagan ensimmäinen remix-albumi, joka sisältää remix-versioita "The Famen" ja "The Fame Monsterin" kappaleista.


title: Woodcut Records

text: Woodcut Records on suomalainen itsenäinen levy-yhtiö, joka on perustettu vuonna 1995.


title: Leonid Portenko

text: Leonid Aleksandrovitš Portenko () (11. lokakuuta 1896 Smela, Ukraina – 26. toukokuuta 1972 Leningrad, Neuvostoliitto) oli neuvostoliittolainen lintutieteilijä.


title: Leonid Portenko

text: Portenko laati väitöskirjansa Neuvostoliiton tiedeakatemian eläintieteen instituutin lintutieteen osastossa 1926–1929. Tämän jälkeen hän työskenteli Arktisen tutkimuksen instituutissa kymmenisen vuotta ja palasi eläintieteen instituuttiin 1940, missä hän työskenteli kuolemaansa asti.


title: Leonid Portenko

text: Portenko teki useita pitkiä tutkimusretkiä arktisille alueille, kuten Novaja Zemljalle, Wrangelinsaarelle, Taimyrin niemimaalle, Uralin pohjoisosiin, Anadyrin alueelle, Tšukotkaan, Kamtšatkalle ja Kuriileille. Hän osallistui Neuvostoliiton lintuja käsittelevän neliosaisen määritysoppaan "Ptitsy SSSR" (1951–1954) kirjoittamiseen ja laati lintujen esiintymiskarttoja seitsenosaiseen neuvostoliittolais-itäsaksalaiseen teokseen "Atlas der Verbreitung der paläarktischen Vögel".


title: Leonid Portenko

text: Portenko nimesi japaninuunilinnun vuonna 1950.


title: Monster (Lady Gagan kappale)

text: "Monster" on Lady Gagan "The Fame Monster" -EP:n kolmas kappale. Se pääsi listoille viidessä maassa.


title: Monster (Lady Gagan kappale)

text: Lady Gaga on esittänyt kappaleen "Oprah Show"'ssa ja The Monster Ball Tour -kiertueella.


title: Speechless (Lady Gagan kappale)

text: Speechless on Lady Gagan "The Fame Monster" -EP:n neljäs kappale.


title: Speechless (Lady Gagan kappale)

text: Lady Gaga esitti kappaleen The Monster Ball Tourilla soittaen pianoa.


title: Heide

text: Heide on kaupunki Schleswig-Holsteinin osavaltiossa Pohjois-Saksassa. Se sijaitsee lähellä Pohjanmeren rannikkoa noin 30 kilometriä Husumista etelään ja 30 kilometriä Sankt Peter-Ordingista kaakkoon. Heide on Dithmarschenin piirikunnan pääkaupunki. Kaupungin pinta-ala on 31,97 neliökilometriä ja asukasluku 21 529 vuoden 2016 lopussa.


title: Akanttikasvit

text: Akanttikasvien ("Acanthaceae") heimo on asteridien (yhdisteräisten) kehityslinjaan kuuluva kaksisirkkaisheimo, ja siihen kuuluu pääasiassa trooppisia pensaita. Lauhkean vyöhykkeen kasveista ovat tunnetuimpia akantit ("Acanthus"). Sukuja tunnetaan 229 ja lajeja noin 4000. Levinneisyyden pääkeskuksia ovat Malaijien saaristo, Afrikka, Brasilia ja Keski-Amerikka.


title: Akanttikasvit

text: Useimmiten akanttikasvit ovat pensaita tai ruohoja, mutta toisinaan myös puita, köynnöksiä, kuivakkokasveja (kserofyyttejä) tai osittaisia vesikasveja.


title: Akanttikasvit

text: Lehdet ovat ristikkäin vastakkaisia, yksinkertaisia ja korvakkeettomia. Lavan pinta saattaa olla kystoliittien juovittama.